Kowos In Etahwilac - Bonnie L. Oscarson\nSel Bonnie L. Oscarson\nEklac na pwacye uh sikyak ke kom kalweni in mukwikwi nuh ke mwe luti kom etuh muh pwacye ac liyacacng masap uh, lwen nuh ke lwen, mahlwem nuh ke mahlwem. Play\nTamuhlwel ac tahmtahel, puhlakihn na insepuhsisacl se in tu ke acn in sramsram se inge ma mwet pucspucs sin mwet puhlaik ke moul luhk uh tuh tu kac. Nga luhngse in akacsruhi yuruwos kuhtuh puhla luhn insiuck ac sang ma inge yohkna nuh sin mwet fuhsr an.\nSie sin mwet puhlaik ke Olweacng Mahtuh uh pa mwet pahluh mweun Joshua. El tahfwelah solsol se inge nuh sin tuhlihk nuhtin Israel, suc el kol: “Kowos sulaclah mihsenge lah suc kowos fah kuhlwacnsapuh; … tuhsruhk nuh sihk ac sucu luhk, kuht fah kuhlwacnsapuh Leum.”1 Fahkwack lal Joshua ahkkahlwemye eklac pwacye nuh ke wosasuc uh. Nuh sel Joshua ac kuht nohfohn, eklac nuh ke ip yohk ke wosasuc uh tuhkuh ke moulkihn suwohswohs ip yohk ke wosasuc uh ac in pwacye nuh ke olwelah lasr yurin God.\nNga luhngse in akacsruhi soko sramsram in eklac ke ma mahtuh luhn sucu luhk ah ke siepac mwet puhlaik luhk. Inel pa Agnes Hoggan, ac el ac mukul tuhmwacl ah welah Alu uh fin acn Scotland ke 1861. Kweokkihn ahkkoluk yohk ke acn selos, elos tuhkuh nuh America wi tuhlihk nahtuhlos. Yac pucspucs tohkoh, Agnes el eklac sie katinmas yurin tuhlihk alkosr in tuhfahlah ac orekma upac in sang mongo ac nuknuk lalos. Tuhlihk muhtwacn matwac yac 12 se nahtuhl, Isabelle, el wolac ohiyac sokwack orekma se oacna sie mwet kuhlwacnsap nuh sin sie sucu kahsruhp, tiac LDS.\nIsabelle el muhta lun lohm luhpahp selos an ac kahsruh liyacacng tuhlihk fuhsr nahtuhlos an. In ahol kuhlwacnsap lal an, sie luhpah srihsrihk moliyucklac kais sie wik nuh sin ninac kiyacl ah. Tok kuhtuh Isabelle el eisyuck oacna sie mempucr ke sucu sac ac muhtwacwacack in engankihn pacl wowo pucspucs pacna ingacn, ma oacna eis lesin ke tacn, nukum nuknuk kahto, ac wi nuh ke petsac ah. Ohiyac se inge kalweniyuck ke yac ahkosr, nuh ke sucu se ma Isabelle el la ah som nuh ke siepacna stet. Elos kapkapwack in luhngse Isabelle oruh elos ohsun nuh sin ninac kiyacl ah, Agnes, ac siyuck ke kuh in nuhtwellah na pwacye. Elos olwelah lah elos fah sang nuh sel lutlut wowo, liye lah el ac pahyuckyak wo, ac oruh elan eis pac usru in kahsruhp lalos uh wi tuhlihk nahtuhlos sifacna an. Elos ac kalweni pac in orwaclah moliyac nuh sel Agnes.\nKatinmas ac ninac elyah se inge el eis sie sulaclah upac in orwaclah, tuhsruhk el tiacna ahlohloh ke kihtin pacl. Lohng kahs luhn tuhlihk muhtwacn nuhtin nahtuhl, sihmlac ke yac pucspucs tohkoh: “Fin luhngse lal an tiacna enenuh [elan] fahk moh, oasr srihpac se lal ma wo likina—el tuhkuh e Scotland me ac puhlakihn fohs ac ma upac uh ke Wosasuc, ac el tiacna srihke, fin mwet se kuh, in lwelah sie tuhlihk nahtuhl in tohllah ma el tuhkuh yen loessalah in orwaclah.”2 Sucu kahsruhp sac orekmakihn kain in akuhkuhin kuh nuh kwewa, ac Isabelle el sifacna tuhng ac ngihsre elan lwelahyuck in som, tuhsruhk Agnes el tu na kuh. Oacna ke kom kuh in nuhnkuh an, matwac yac 16 Isabelle el puhlakihn muh moul lal uh ahkkolukyeyucklac.\nIsabelle Hoggan el ninac kiacn pahpah tuhmwacn ninac kiyuck ah, ac nga tarilacna ke fahkwack luhlahlfongi ac muhngnguh ma arulacna fokoko ke insiacn ninac kiacl ah, ma tiacna lwelah elan kihtaclah wi luhn tuhlihk muhtwacn se nahtuhl ah ke Alu uh nuh ke olwelah ke ma luhn facluh uh. Mihsenge, siofok sin mwet ke fihl nahtuhl suc engankihn mwe insewowo ke wi luhn Alu uh eis ma wowo ke luhlahlfongi ac eklac fokoko lal Agnes nuh ke wosasuc uh.\nKawuck fuhsr, kuht moul ke pacl ongaiyac luhlahp, ac sulaclah ma pahngonyuck kom nuh kac in orwaclah ke kais sie lwen, kuh finne ao nuh kwewa, oasr fohlohkihnyac ma pahtpaht kac. Sulaclah ma kom orwaclah ke moul lwen nuh kwewa lom uh fah sulaclah ma sikyak nuh sum tok uh. Fin kom soenna eis sie fahkwack luhlahlfongi fokoko ac muhngnguh muh Alu luhn Jisus Kraist luhn Mwet Luhlahlfongi ke Lwen-sahflah pa tohkohsrahi luhn God fin facluh, ingena pa pacl in oruh ma in eis muhngngweyuck sacn. In pahtlac in orwaclah kuh ma enenweyuck in eis kain muhngnguh se ingacn kuh in mwe sensen nuh ke nguhnum.\nEklac na pwacye el yohk likina in eis na sie etwacack ke ip yohk ke wosasuc uh ac sang yohk likina in eis sie fahkwack luhlahlfongi ke ip yohk ingacn. Ac kuh in eis sie fahkwack luhlahlfongi ke wosasuc uh ac tiac moulkihn. In eklac na pwacye kalmeyac kuht mukwikwi ke ma kuht luhlahlfongi ac lwelah in orwaclah sie eklac in kuht, kuh ke insiyacsr.”3 Lun puk srihsrihk Pwacye ke Luhlahlfongi, kuht lotwelah lah “eklac el sie ma kalweniyuck, tiac ma pacl sefanna se. Kom ac eklac oacna sie ma sikyak ke … srihke suwohswohs in ukwe Mwet Lahngo.”4 Ac eis kuhtuh pacl, kuh, ac orekma. Ninac kiyacn ninac mahtuh mahtuh kiuck ah oasr muhngnguh na fokoko se lal lah wosasuc uh yohk srihpac nuh sin tuhlihk nahtuhl uh likina ma facluh kuh in sang ke inkacnek in kahsruhp ac ahkkweye ke srihpen el kihsackuhnlah, muhtwacnglah, ac moulkihn wosasuc uh. Eklac lal tuhkuh ke moulkihnyen ip yohk ke wosasuc uh ac kihsackuhnlah nuh ke ip yohk ingacn.\nKuht enenuh in oruh ohiyac se pacna ingacn kuht fin ke eis kain olwelah se pacna ingacn. Mwet Lahngo El luti, “Fin kuhtwena mwet fah oruh kena lal, el fah etuh ke mwe luti, finne ma sin God, kuh finne nga sramsramkihn sihk sifacna.”5 Kuhtuh pacl uh kuht srihke in oruh pihtucklac. Nuh ke mwe srihkasrak, kuht kuh in oruh ke ohiyac se inge: Nga fah engan in moulkihn masap ke sie tahfuh singucul, tuhsruhk nga enenuh in etuh met muh pwacye. Sahp kuht pruhe in eis sie fahkwack luhlahlfongi ke sie tahfuh singucul ac finsrak tuh Leum Elan ahkinsewowoye kuht ke fahkwack luhlahlfongi sacn met liki kuht nwacklah pwepuh in sie tahfuh singucul se. Eis fahkwack luhlahlfongi ingacn tiacna orekma ohingacn. Leum El kena kuht in ahkyohkye luhlahlfongi. Kuht enenuh in moli pacl nuh kwewa sie tahfuh singucul fohnlah ac suwohs in kuh in eis sie fahkwack luhlahlfongi ke sie tahfuh singucul. Pactuhn se pacna inge kapsrweyuck nuh ke ip yohk nuh kwewa ke wosasuc uh finne pa masap ke tiac kosro, ip yohk ke nuknuk fal, Kahs in Lahlmwetmwet, kuh masap ke lalo.\nNga luhngse in akacsruhi sie srihkasrak ke ohiyac ma moulkihn sie ip yohk ac kahsrwe kuht in eklac nuh ke ip yohk sacn. Nga sie muhtwacn fuhsr ke 60’s ah ac pa tuhlihk muhtwacn LDS sefanna ke high school luhk ah. Sie pacl ma yohk eklac kac ma akihlenyuck ke sruhngwacyuck luhn moul nwacsnwacs luhn facsin, orekmakihnyacn ono kuh, ac ohiyacn “oruh kuhtwena ma kom nuhnkuh muh kom kuh in oruh.” Puhs sin mwet wiyuc an mwet wowo tuhsruhk fihsrwacsr in sruhflah ke mwe ahkpwacr luhn ohiyac wo luhn moul sasuc se inge, suc pwacyena pa pacna ohiyac koluk luhn moul mahtuh na. Ninac pahpah tuhmuhk ac mwet luti luhk ke alu ah ahkkahlwemye nuh sihk yohk srihpaciyac in ahkwoye monuk ke ahkfuhlwact, liyacacng sie nuhnak kahlwem, ac yohk liki nuh kwewa, luti in luhlahlfongi masap luhn Leum. Nga orwaclah sulaclah se in kahingkihn ohiyac ma nga etuh muh mwe sruhi uh ac oasr we ac in liyeyucyang sifacna liki tobacco ac ono kuh uh. Kwacna kalmeyac pa nga tiacna wi ke parti uh, ac nga suhkwac wi mukul fuhsr uh out. Orekmakihnyen ono kuh uh yohkwaclihk ac orek inmahsrlon mwet fuhsr nuh kwewa, ac mwe sensen kac uh tiacna etweyuck oacna mihsenge uh. Puhs sin mwet wiyuc ingacn tok kweokkihn muhsahllah yohk ke ono in ahkwelyelah luhn nuhnak kuh sruhflah ke pahlah na upac uh. Nga tarilacna in lutiyuck in moulkihn Kahs in Lahlmwetmwet lun lohm sihk ah, ac nga eis sie fahkwack luhlahlfongi loal ke ip yohk ke wosasuc ingacn ke nga ahkyohkye luhlahlfongi ac moulkihn uh. Puhla wowo ma tuhkuh nuh sihk ke moulkihn ip yohk ke wosasuc pwacye uh pa Nguhn luhn Nguhn Muhtahl ahkkweye lah ip yohk uh pwacye. Pa ingacn ke eklac pwacye uh muhtwacwacack in orekma uh.\nMwet pahluh Moroni, ke Puk luhn Mormon, el luti, lah luhlahlfongi pa ma ma finsrakkihnyuck ac tiac liyeyuck; ke ma inge, kuht tiac enenuh in akuhkuhin ke srihpen kuht tiacna liye, tuh kuht tiacna eis mwe lohoh nuh ke tukun srihkeyuck ke luhlahlfongi lasr uh.”6 Ke facluh lasr ma opi sa uh pa tuhpanyuck uh, kuht kwacna puhla suhfal ke eisyacn opi sahyen in orekma nuh kac. Nga luhlahlfongi lah Moroni el fahk nuh sesr lah kuht enenuh oruh orekma met ac ahkyohkye luhlahlfongi ke moulkihnyacn wosasuc, ac na kuht fah eis mwe lohoh muh pwacye. Eklac na pwacye uh sikyak ke kom kalweni in mukwikwi nuh ke mwe luti kom etuh muh pwacye ac liyacacng masap uh, lwen nuh ke lwen, mahlwem nuh ke mahlwem.\nPacl wolacna se pa inge in sie mwet fuhsr ke Alu uh. Kowos pa mwet emet in wi kuhlahs luhn mwet fuhsr Come, Follow Me, suc ma oasr sie sin srihpac yohk ke eklac lom nuh ke wosasuc luhn Jisus Kraist. Ma wo se in esam lah finne fuhkah mokleyuck luhn ninac pahpah tomom an ac mwet kol luhn mwet fuhsr an, “oasr kunohkohn lom emet ke eklac lom sifacna an. Wacngihn mwet kuh in eklac keim, ac wacngihn mwet kuh in ahkkohsye kom in eklac.”7 Eklac uh oreklac ke kuht oaru ke orweyacn pruhe lasr uh, lutlutkihn ma suhmuhslah nahtuhsr uh, wi alu, kuhlwacnsapuh mwet raunikuhtlac uh, ac in nwacsnwacs in wi ke akwuck luhn tempuhl uh. Eklac uh tuhkuh ke kuht mukwikwi ke ip yohk suwohswohs kuht etwaclah ke lohm sesr ac ke kuhlahs-rum lasr uh. Eklac uh tuhkuh ke kuht moul wo ac nwacsnwacs ac engankihn wi luhn Nguhn Muhtahl. Eklac tuhkuh ke kuht kahlwem ke Iwaclah luhn Jisus Kraist, akihlen Kacl in oa Mwet Lahngo ac Mwet in Molwelah, ac lwelah Iwaclah in mokle moul lasr uh.\nEklac lom sifacna fah kahsrwe kom ke kom ahkolah in orwaclah olwelah lun tempuhl, kuhlwacnsapuh misin uh, ac orwaclah sucu pacl fahsruh lom sifacna an. Ke kom eklac uh, kom fah eis sie kena in akacsruhi yurin mwet sahyac uh ma kom lotwelah, ac luhlahlfongi ac kuh lom in fahkwack luhlahlfongi nuh sin mwet sahyac ke muhngnguh ac kuh fah yohkwaclihk. Kena se in akacsruhi wosasuc yurin mwet sahyac inge ac luhlahlfongi in fahkwack suwohs ac sikyak fal ke eklac pwacye uh. Mwet Lahngo El lotwel Peter, “Ke kom eklac uh, ahkkweye mwet wiyom inge.”8\nKom esamuhl Joshua, mwet pahluh mweun sac? El tiac sifacna eklac muhkwena, tuhsruhk el orekma upac nuh ke sahflahiyen moul lal in uslah tuhlihk nuhtin Israel nuh yurin God. Kuht riti ke Olweacng Mahtuh: “Ac Israel kuhlwacnsapuh Leum ke lwen nuh kwewa lal Joshua.”9 Mwet se ma puhlakihn eklac pwacye uh fototoyang nuh ke kuh luhn Iwaclah ac eis molwelah ke nguhnal sifacna, na saplakyang in sang nohfohn sie ohiyac fokoko nuh sin mwet nuh kwewa suc etwacl uh.\nMoulkihn wosasuc ac tu ke acn muhtahl uh tiacna fihsrwacsr kuh wo pacl nuh kwewa, tuhsruhk nga fahkwack luhlahlfongi lah oasr srihpac na pwacye! Leum El ahkkweyacl Emma Smith elan fihliyac nuh sahyac ma luhn facl se inge, ac suk ma ac wo liki.”10 Nga nuhnkuh lah kuht tiac kuh in muhtwacwacack in nuhnkwaclah na ohiyacn “ma ac wo likina” facluh ingacn uh!\nNga fahkwack luhlahlfongi lah oasr sie Pahpah Inkuhsrao luhngse tuhmwacsr suc kena yohk la emet pa in kahsruh ac ahkinsewowoye kuht ke orekma in moulkihn wosasuc ac in eklac. El fahklah kahlwem lah lohacng ac orekma yohk emet Lal pa moul kawihl ac moul ma pahtpaht lasr uh.”11 El kena in us kuht nuh lohm ah ye Muhtahl. Nga fahkwack luhlahlfongi lah ke kuht mukwikwi nuh ke mwe luti ke wosasuc uh ac fihliyac ma ingacn nuh ke ahkpah lwen nuh kwewa, kuht ac fah eklac ac fah oacna ohiyac in orwaclah ma wowo yohk ke sucu lasr uh ac fin facluh. Lwelah kuht nuh kwewa in ahkinsewowoyeyuck ke orekma lasr lwen nuh kwewa in sun finsrak sacn pa mwe pruhe luhk ke inen Jisus Kraist, amen.\n1. Joshua 24:15. 2. Fuschia Stringham, “Sroal ke Moul lal Isabelle Hunter Hoggan Stringham ” (ma mahtuh la sifacna soenna fihlfihllac, 1934), 4. 3. Liye Mosiah 5:2. 4. True to the Faith: A Gospel Reference (2004), 41. 5. John 7:17. 6. Liye Ether 12:6. 7. True to the Faith , 43. 8. Luke 22:32. 9. Joshua 24:31. 10. Liye Doctrine and Covenants 25:10. 11. Liye Moses 1:39. Ma se metMa se tohkoh an


BIBLE MUTAL LUO TOKOSRA 21\n☰ LUO TOKOSRA 21 ◀ ▶\n(Luo Chronicle 33:1–20)\n1 Manasseh el yac singoul luo ke el tokosrala lun Judah, ac el leum in Jerusalem ke yac lumngaul limekosr. Nina kial pa Hephzibah. 2 Manasseh el oru ma koluk lain LEUM GOD, in oana ouiyen alu fohkfok lun mutanfahl se LEUM GOD El lusla liki facl sac ke mwet lal elos fahsr in utyak nu we.+ 3 Manasseh el sifilpa musai nien alu lun mwet pegan, su Hezekiah papa tumal el tuh kunausla. El musaela loang mwe alu nu sel Baal, ac orala sie ma sruloala ke god mutan Asherah, oana ma Tokosra Ahab lun Israel el tuh oru. Manasseh el oayapa alu nu ke itu uh. 4 El musaela loang lun mwet pegan in Tempul, yen ma LEUM GOD El tuh fahk mu acn mwet uh in alu nu sel we.+ 5 In nien tukeni luo ma oan in kalkal in Tempul uh, el musaela loang we in mwe alu nu ke itu uh. 6 El kisakunla wen se natul in mwe kisa firir, ac el orek alyalu ac inutnut, oayapa el suk kasru lal sin mwet susfa ac mwet sramsram nu sin inut. El oru ma koluk yoklana lain LEUM GOD ac purakak kasrkusrak lal. 7 El oakiya ma sruloala ke god mutan Asherah in Tempul, acn su LEUM GOD El tuh fahk nu sel David ac Solomon wen natul mu, “In Tempul se inge in acn Jerusalem, pa acn se ma nga sulela inmasrlon acn nukewa lun sruf singoul luo in Israel tuh in acn se mwet uh in alu nu sik we.+ 8 Ac mwet Israel elos fin akos ma nukewa nga sapkin, ac karinganang ma sap nukewa su Moses mwet kulansap luk el sang nu selos, na nga ac fah tia lela in lillilla elos liki acn inge su nga tuh sang nu sin mwet matu lalos somla.” 9 Tuh pa mwet Judah elos tiana akos LEUM GOD, ac Manasseh el kololosla in oru ma koluk yohk liki ma su orekla sin mutunfacl saya ma LEUM GOD El tuh lusla liki acn inge ke mwet lal elos utyak nu we.\n10 LEUM GOD El fahk in kas lun mwet kulansap lal, mwet palu, 11 “Tokosra Manasseh el orala ma na srungayuk su koluk liki na ma mwet Canaan elos oru, ac el kolla mwet Judah nu ke ma koluk ke sripen ma sruloala lal. 12 Ouinge nga, LEUM GOD lun Israel, ac fah arulana kunausla acn Jerusalem ac Judah, ac mwet nukewa su lohng ke ma inge ac fah arulana fwefela kac. 13 Nga ac fah kalyei Jerusalem oana ke nga tuh kalyei Samaria, ac oana ke nga tuh oru nu sel Tokosra Ahab lun Israel ac fwilin tulik natul. Nga ac fah pukulla acn Jerusalem in wanginla mwet muta we, in nasnasla oana sie ahlu su ila ac oankiyuki. 14 Nga ac fah sisla mwet lula, ac eisalosyang nu inpoun mwet lokoalok lalos, su ac fah kutangulosla ac utyak kunausla acn selos. 15 Nga ac oru ma inge nu sin mwet luk uh, mweyen elos tuh oru ma koluk lainyu, ac purakak kasrkusrak luk oe ke pacl se na ma papa matu tumalos illa liki acn Egypt nwe misenge.”\n16 Manasseh el uniya mwet na pukanten su wangin mwata, oru srah in asrla fin inkanek Jerusalem. Sayen ma inge, el pwanla mwet Judah in alu nu ke ma sruloala, pwanang elos oru ma koluk lain LEUM GOD.\n17 Ma nukewa saya ma Manasseh el orala, weang orekma koluk el oru, simla oasr in Sramsram Matu Ke Tokosra Lun Judah. 18 Manasseh el misa ac pukpuki ke ima se lal Uzza inkul sin tokosra, ac Amon wen natul, el aolul in tokosra.\n(Luo Chronicle 33:21–25)\n19 Amon el yac longoul luo ke el tokosrala lun Judah, ac el leum in Jerusalem ke yac luo. Nina kial ah pa Meshullemeth, acn natul Haruz mwet in siti srisrik Jotbah. 20 Amon el oru ma koluk lain LEUM GOD, oana Manasseh papa tumal ah. 21 El etai orekma lal, ac alu nu ke ma sruloala ma papa tumal ah tuh alu nu kac. 22 El fahsr liki LEUM GOD lun mwet matu lal somla, ac tia akos ma LEUM GOD El sapkin.\n23 Mwet pwapa lal Amon elos pwapa lukma lainul, ac unilya inkul sin tokosra. 24 Mwet Judah elos uniya mwet ma unilya Amon, ac sraklalak Josiah wen natul, in tokosra aolul.\n25 Ma nukewa saya ma Amon el orala simla oasr in Sramsram Matu Ke Tokosra Lun Judah. 26 Amon el pukpuki in kulyuk in ima lal Uzza, ac Josiah wen natul, el aolul in tokosra.\n+ 21:2 Jer 15:4 + 21:4 2 Sam 7:13 + 21:7 1 Tok 9:3–5; 2 Chr 7:12–18


Sie Tokosra 21 - BIBLE MUTAL\nSie Tokosra 21\n1Oasr ima in grape se lun mwet se pangpang Naboth, oan apkuran nu ke inkul fulat sel Tokosra Ahab in acn Jezreel.\n2Sie len ah Ahab el fahk nu sel Naboth, “Use luk ima in grape se lom an. Ke oan apkuran nu ke lohm sik uh, nga lungse orekmakin nu ke ima in mahsrik. Nga ac sot sie ima in grape ma wo liki, ku kom fin lungse nga in molela, na nga ac sot sie moul fal nu kac.”\n3Naboth el fahk, “Ima in grape se inge usru se luk sin mwet matu luk ah. LEUM GOD El tia ku in lela ngan sot lom.”\n4Tokosra Ahab el som nu lohm sel, ac el kasrkusrak ac arulana supwar ke ma Naboth el fahk nu sel. El ona fin mwe oan kial, ac forang nu pesinka ac tiana mongo.\n5Jezebel, mutan kial, el som nu yorol ac siyuk sel, “Mea aktoasrye kom an? Efu ku kom tia mongo?”\n6Ac Ahab el fahk, “Nga toasrkin kas ma Naboth el fahk nu sik ah. Nga oru ngan molela ima in grape se lal, ku fin wo sel nga in sang sie pac ima in grape aolla ima lal ah, tuh pa el fahk mu nga tia ku in eis ima se lal.”\n7Jezebel el fahk, “Na mea, tia tokosra se pa kom? Tukakek, mongoi ac enganak. Nga ac eisla ima in grape se lal Naboth ac sot lom!”\n8Na Jezebel el simusla kutu leta, ac sainiya inel Ahab kac, siliya ke sil lal ah, ac supwalik nu sin mwet pwapa fulat ac mwet kol in acn Jezreel.\n9Leta ingan fahk ouinge: “Sulkakinelik sie len in lalo ac pangoneni mwet uh, na sang Naboth elan muta ke acn in muta fulat.\n10Sokak luo mwet koluk elah an in orek loh kikiap lainul ye mutal ac fahk mu el selngawi God oayapa tokosra. Na kowos usalla nu likin siti uh, ac tanglal nwe ke el misa.”\n11Mwet pwapa fulat ac mwet kol in acn Jezreel elos orala ma Jezebel el sapkin.\n12Elos fahkelik len in lalo sac, ac pangoneni mwet uh, ac sang nien muta fulat sac nu sel Naboth.\n13Mwet koluk elah luo ah kikiap ac fahk ye mutun mwet uh mu Naboth el selngawi God ac tokosra. Ouinge utukla el nu likin siti uh, ac tatngal el nwe ke na el misa.\n14Na kas kacl supweyukla nu sel Jezebel fahk mu, “Naboth el anwuki tari.”\n15Ke na pacl se kas inge sonol Jezebel, el fahk nu sel Ahab, “Naboth el misa. Fahla eis lom ima in grape se ma el tuh srunga kom in molela.”\n16In pacl sac na Ahab el som nu ke ima sac, in eisla lal.\n17Na LEUM GOD El fahk nu sel Elijah, mwet palu Tishbe,\n18“Fahla nu yorol Ahab, tokosra Samaria. Kom ac konalak in ima in grape lal Naboth, su el akola in sruokya lal.\n19Fahk nu sel lah nga, LEUM GOD, fahk ouinge, ‘Ya tukun kom akmuseya mwet sac tari an, kom ac eisla pac acn sel an?’ Fahkang nu sel lah nga fahk ouinge: ‘In acn se na ma kosro ngalngul uh lohi srah kacl Naboth we, elos ac lohela pac srah keim uh we!’”\n20Ke Ahab el liyalak Elijah, el fahk, “Mwet lokoalok luk, ya kom sifilpa koneyuyak?” Elijah el topuk, “Aok, nga konekomyak. Ke sripen kom sang nufon kuiyom in oru ma koluk ye mutun LEUM GOD,\n21ouinge LEUM GOD El fahk nu sum, ‘Nga ac fah sot mwe ongoiya lulap nu fom. Nga ac kunauskomla ac onela mukul nukewa in sou lom, mwet fusr ac mwet matu oana sie.\n22Sou lom ac fah oana sou lal Tokosra Jeroboam, wen natul Nebat, ac oapana sou lal Tokosra Baasha, wen natul Ahijah, mweyen kom akkasrkusrakyeyu ke kom kolla mwet Israel in oru ma koluk.’\n23A funu kacl Jezebel, LEUM GOD El fahk mu kosro ngalngul ac fah kangla manol in siti Jezreel.\n24Kutena mwet in sou lom su misa in siti uh, ac fah mongola sin kosro ngalngul, ac kutena su misa likin siti uh, ac fah mongola sin won vulture.” (\n25Wangin sie mwet su sang insial nufon in oru ma koluk ye mutun LEUM GOD oana Ahab, ac el oru ouinge ke sripen Jezebel, mutan kial ah, el akkeye ma el oru.\n26El tuh oru mwe mwekin na yohk ke el alu nu ke ma sruloala, oana ma mwet Amor elos oru, aok elos su LEUM GOD El lusla liki facl sac ke mwet Israel elos utyak nu we.)\n27Ke Elijah el kaskas tari, Ahab el salik nuknuk lal ac sarukla, ac nokomang nuknuk yohk eoa se. El srangesr mongo, ac el motul ke nuknuk yohk eoa, ac ke el forfor el asor ac toasr.\n28LEUM GOD el fahk nu sel Elijah, mwet palu,\n29“Ku kom tuni ac liye ke Ahab el arulana sisilya ye mutuk uh? Ke el oru ouinge uh, nga ac tila sang ongoiya nu sel ke pacl el moul. Ongoiya ac fah tuku nu fin sou lal Ahab ke pacl lun wen natul.”\n< Sie Tokosra 20\nSie Tokosra 22 >


BIBLE MUTAL LUO CHRONICLE 16\n☰ LUO CHRONICLE 16 ◀ ▶\nLokoalok Sin Mwet Israel\n(Sie Tokosra 15:17–22)\n1 In yac aktolngoul onkosr ma Tokosra Asa el leum lun Judah, Tokosra Baasha lun Israel el utyak ke ku lal nu fin acn Judah, ac mutawauk in kuhlasak acn Ramah, in tulokinya utyak ac illa lun mwet uh in facl Judah. 2 Ke ma inge, Asa el eis silver ac gold liki nien fwil ma saok in Tempul ac in lohm sin tokosra, ac supwala nu Damascus nu sel Benhadad, tokosra lun Syria, wi kas inge: 3 “Lela nga kom in akasrui, oana papa tumasr. Eis silver ac gold ingan mwe lung luk nu sum. Inge, kunausla kupasr lom nu sel Tokosra Baasha lun Israel, tuh elan usla mwet lal liki acn sik.”\n4 Benhadad el insesela nu ke pusra se lal Asa inge, ac el supwala captain lun un mwet mweun lal, wi mwet mweun lalos, in mweuni siti lun Israel. Elos sruokya siti lun Ijon, Dan, Abel Beth Maacah, ac siti nukewa in acn Naphtali, yen kufwen mweun lalos oan we. 5 Ke Tokosra Baasha el lohng ma sikyak inge, el tui ke musa se Ramah, ac el tiana aksafyela. 6 Na Tokosra Asa el orani mwet in acn nukewa in Judah, ac sap elos in usla eot ac sak nukewa ma Baasha el orekmakin in acn Ramah, ac elos sang kuhlasak siti lun Geba ac Mizpah.\nMwet Palu Hanani\n7 In pacl se ingan mwet palu Hanani el som nu yorol Tokosra Asa ac fahk, “Ke sripen kom nget nu sin tokosra lun Syria ac tia filiya finsrak lom in LEUM GOD, pwanang mwet mweun lun tokosra Israel elos kaingla liki inpoum. 8 Ya tia puslana mwet mweun lun Ethiopia ac Libya, oayapa pukanten pac chariot ac mwet kasrusr fin horse? Tuh mweyen kom filiya finsrak lom sin LEUM GOD, pa oru El tuh sot kutangla nu sum. 9 LEUM GOD El arulana suiya faclu nufon in sang ku nu selos su pwaye insialos nu sel. Kom orala ouiya na lalfon, na pa ingela tokosrai lom ac fah mweun pacl nukewa.” 10 Kas inge oru Asa el kasrkusrak sin mwet palu sac, ac sapkin in kapuri el. In pacl se pacna inge Asa el mutawauk in akkeokye kutu mwet uh.\nSaflaiyen Pacl In Tokosra Lal Asa\n(Sie Tokosra 15:23–24)\n11 Ma sikyak nukewa ke pacl Asa el tokosra, mutawauk nwe ke safla, simla oasr ke Sramsram Matu ke Tokosra lun Judah ac Israel. 12 In yac aktolngoul eu ke Asa el tokosra, nial ulla ke sie mas upa. Ne ouinge, el tiana forla in nget nu sin LEUM GOD in eis kasru sel, a el suk kasru sin mwet orek ono. 13 Yac luo toko na el misa, 14 ac el pukpuki inkulyuk eot se ma el taflela lal sifacna in Siti sel David. Elos mosrwela manol ke mwe akkeng ac oil keng in akoella nu ke pukpuki, ac elos tanak sie e lulap in akfulatyal.


“Fahsruh nuh Yuruk” - Henry B. Eyring\n“Fahsruh nuh Yuruk”\nKe kahs Lal ac srihkasrak Lal, Kraist el ahkkahlwemye nuh sesr ohiyac in fototoeni nuh Sel.\nNga kulohkihn in wi kowos ke toeni se inge luhn Alu luhn Jisus Kraist luhn Mwet Luhlahlfongi ke Lwen-sahflah. Pa inge Alu Lal uh. Kuht eis Inel nuh in kuht ke kuht ilyak nuh in tohkohsrahi Lal. El pa God, Mwet Orwaclah facluh, ac fas se. Kuht mwet ma kuh in misac ac oruh ma koluk. Tuh ke luhngse Lal nuh sesr ac sucu lasr uh, El suli kuht in fototo nuh Yohrohl. Pa inge kahs Lal uh: Fototome nuh Yuruk ac Nga fah fototowot nuh yurum; oaru in sukyuc ac kowos fah konweyucyak; siyuck, ac kowos fah eis; tongol, ac e fah ikacklah nuh suwos.”1\nKe pacl in Istuh se inge, kuht ahkacsmakihnyeyuck lah efuh kuht luhngse El ac ke olwelah El oruh nuh sin mwet tuhma lutlut luhlahlfongi kuh Lal in eklac kawuck sacohk Lal. Mwet Lahngo El orwaclah olwelah sac ac fahk nuh sesr ohiyac uh, ke kuhlwacnsap lasr nuh Sel, El tuhkuh nuh yohrohsr. Sie mwe srihkasrak oasr ke fwackyuck se nuh sel Oliver Cowdery ke el kuhlwacnsapuh Leum in weluhl Mwet Pahluh Joseph Smith ke luhngasyacn Puk luhn Mormon: “Liye Oliver, Nga sramsram nuh sum ke srihpen kena lom an; ke ma inge eis kahs inge liyacacng ke insiyom. Oruh in luhlahlfongi kuh ac oaru in karihngihn masap luhn God ac Nga fah apihskowi ke paho luhngse luhk uh.”2\nNga puhlakihn engan ke tuhkuh fototo nuh yurin Mwet Lahngo ac ke tuhkuh fototo Lal nuh sihk inkaiyen pacl ke mukwikwi srihsrihk ke ahkostwen nuh ke masap uh.\nOasr kain puhla se lowos. Ac kuh in sikyak ke kowos sulaclah in wi toeni ke kuhfa luhn Leum. Sikyak nuh sihk ke sie lwen Sahpuht ke nga tuh fuhsr ah. Ke pacl ingoh, kuht eis kuhfa luhn Leum ke miting in ekuh uh. Esamtwen ke lwen se ke yac 65 kuh puhs liki somlah ah, ke nga karuhnganwacng masap in wi sucu luhk ac Mwet Luhlahlfongi uh tuhkweni, srwackna ahkfototoyeyuc nuh yurin Mwet Lahngo.\nLohsr ac ohu lukunum ac. Nga esam in puhla kahlwem ac fucsrfucsr lun lohm in alu sac ke ekuh sac wi pahpah ninac kiyuck ah. Kuht eis ke kuhfa luhn Leum, karihngihnyuck sin mwet sruok Aaronic Pristut, olweacng nuh sin Pahpah tuhmasr Inkuhsrao in esam Wen Nahtuhl ac karihngihn masap Lal pacl nuh kwewa.\nKe sahflahiyacn miting sac kuht yuck on in alu “Abide with Me; ’Tis Eventide,” ke kahs kac ah “O Savior, stay this night with me.”3\nNga puhla luhngse luhn Mwet Lahngo ac fototoyang ke ekuh sac. Ac nga puhla ahkkweye luhn Nguhn Muhtahl.\nNga ke sifil muhtwacwacack puhla ke luhngse luhn Mwet Lahngo ac fototome Lal nga puhla ke miting in kuhfa luhn Leum sac ke pacl nga fuhsr ah. Na ke pacl inge nga karuhnganwacng sie pac masap. Nga suk ke ma suhmuhslah uh. Kac, nga etuh lah nga kuh in sifil fohlohk in eis Nguhn Muhtahl in lwelah ngan puhla ma mwet tuhma lutlut luo luhn Leum moulyak sac puhla ke El inseselac ke solsol lalos in tuhkuh nuh in lohm selos ac tuhkweni nuh yohrohlos.\nNga riti ke lwen ahktolu tukun Srihpsrihpyak ac puckpucki Lal. Muhtwacn luhlahlfongi kuh ac kuhtuh sahyac sokwack lah yot sac ipiplac liki luhf in kuclyuck sac ac liyacack lah Mahnol wacngihnlac we. Elos tuhkuh ke luhngse lalos nuh Sel in akmuhsrai Mahnol.\nLihpufacn luo tulac siskac ah ac siyuck lah efuh elos sahngweng, fahk muh:\n“Efuh kowos kuh suk El suc moul inmahsrlon mwet misac?


Sie Chronicle 12 - BIBLE MUTAL\nSie Chronicle 12\n1David el muta Ziklag, acn el tuh som nu we ke el kakaingkunul Tokosra Saul. Pus mwet mweun fas ac oaru elos tuh welulang in pacl sac.\n2Mwet ingan ma ke sruf lal Benjamin, sruf pac lal Saul. Elos fin pisr, ku orekmakin fuht natulos, elos ku in orekmakin paolos kewa, layot ac lasa.\n3Captain lun u se inge pa Ahiezer ac Joash, wen luo natul Shemaah, mwet Gibeah. Inen mwet mweun wialos pa inge: Jeziel ac Pelet, wen luo natul Azmaveth Beracah ac Jehu, mwet Anathoth\n4Ishmaiah mwet Gibeon, sie mwet mweun pwengpeng su sie sin mwet kol lun “Mwet Tolngoul” Jeremiah, Jahaziel, Johannan, ac Jozabad, mwet Gederah\n5Eluzai, Jerimoth, Bealiah, Shemariah, ac Shephatiah, mwet Hariph\n6Elkanah, Isshiah, Azarel, Joezer, ac Jashobeam, mwet Korah\n7Joelah ac Zebadiah, wen natul Jeroham mwet Gedor\n8Pa inge inen mwet mweun pwengpeng ac fas in sruf lal Gad su weang un mwet lal David ke el tuh muta ke pot se yen mwesis ah. Elos arulana etu orekmakin mwe loeyuk ac osra. Ngetnget lalos sulallal oana mutun lion, ac elos irpit oana deer fineol uh.\n9Pa inge takin wal lalos: Ezer pa emeet, Obadiah akluo, Eliab aktolu,\n10Mishmannah akakosr, Jeremiah aklimekosr,\n11Attai akonkosr, Eliel akitkosr,\n12Johanan akoalkosr, Elzabad akeu,\n13Jeremiah aksingoul, ac Machbannai aksingoul sie.\n14Kutu sin mwet in sruf lal Gad inge elos captain fulat fin tausin, ac kutu elos mwet kol fin foko.\n15Ke malem se meet in yac se ma Infacl Jordan tuh sronot lulap, mwet inge elos fahsr sasla infacl ah, ac ukweak mwet nukewa su muta ke infahlfal nu kutulap, oayapa infahlfal nu roto.\n16Sie pacl ah sie u sin mwet Benjamin ac mwet Judah elos fahla nu ke pot se David el muta we.\n17David el som in sonolos ac el fahk nu selos, “Kowos fin tuku ke misla tuh kowos in kasreyu, nga engan in paing kowos. Fahsru, wikutyang! A kowos fin nunku in tukakinyuyak nu sin mwet lokoalok luk, sruhk wangin ma nga oru koluk nu suwos, God lun papa tumasr El etu, ac El ac fah sot kaiyuk nu suwos.”\n18Na ngun lun God tuku ke ku nu fin sie selos, Amasai, su tok el pa captain lun “Mwet Tolngoul” ah, ac el fahk ke pusra lulap, “David, wen natul Jesse, kut mwet lom! Insewowo nu sum ac nu selos nukewa su kasrekom! God El wi kom lac.” David el paingulos ac eisalos tuh elos in captain lun un mwet mweun lal.\n19Kutu mwet mweun in sruf lal Manasseh elos tuh welulang David ke pacl se el wi mwet Philistia som in mweunel Tokosra Saul. Tusruktu David el tuh tiana kasru mwet Philistia in pacl sac, ke sripen tokosra lalos elos sensen mu David el ac tuh forla welul Saul lainulos, oru elos folokunulla David nu Ziklag.\n20Pa inge inen mwet mweun lun Manasseh su welulang David ke pacl el folok ah: Adnah, Jozabad, Jediael, Michael, Jozabad, Elihu, ac Zillethai. Kais sie mwet inge elos tuh captain fin mwet mweun sie tausin in acn Manasseh.\n21Elos kulansupwal David ac kol mwet mweun lal, mweyen elos nukewa mwet na fas ke mweun. Tok, elos captain lun un mwet mweun lun Israel nufon.\n22Apkuran in len nukewa oasr mwet sasu welulang David, pwanang un mwet mweun lal ah sa na in kui ac arulana yohk.\n23Ke David el tuh muta Hebron, mwet mweun puspis elos tuku weang un mwet mweun lal in kasrel tuh elan aolulla Saul ac tokosra, oana ma LEUM GOD El tuh wulela kac.\n24Pisen mwet Judah ma utuk mwe loang ac osra pa mwet onkosr tausin oalfoko.\n25Pisen mwet Simeon su akola nu ke mweun pa mwet itkosr tausin siofok.\n26Pisen mwet Levi pa mwet akosr tausin onfoko:\n27mwet lal Jehoiada in fwil lal Aaron, oasr mwet tolu tausin itfoko,\n28mwet in sou lal Zadok, su sie mwet fusr pulaik, oasr mwet kol longoul luo.\n29Pisen mwet Benjamin (sruf lal Saul sifacna) pa mwet tolu tausin — pusiyen mwet Benjamin elos tuh welul na Saul.\n30Pisen mwet Ephraim pa mwet longoul tausin oalfoko su pwengpeng in sou lalos sifacna.\n31Pisen mwet in Tafun Manasseh Roto pa mwet singoul oalkosr tausin su sulosolla in som ac akleumyal David.\n32Pisen mwet Issachar pa mwet kol luofoko, weang pac mwet lalos uh. (Mwet inge kewa etu ma fal mwet Israel in oru, oayapa ke pacl fal in mukuikui kac).\n33Pisen mwet Zebulun pa mwet lumngaul tausin su alken ke orekma ac arulana pwaye insialos, oayapa elos etu orekmakinyen mwe mweun nukewa.\n34Pisen mwet Naphtali pa sie tausin mwet kol, weang pac mwet tolngoul itkosr tausin su utuk mwe loeyuk ac osra.\n35Pisen mwet Dan pa mwet longoul oalkosr tausin onfoko su akpah tari nu ke mweun.\n36Pisen mwet Asher pa mwet angngaul tausin su akola nu ke mweun.\n37Pisen mwet Reuben ac Gad ac Tafun Manasseh Kutulap, (sruf inge kewa muta kutulap in Infacl Jordan) oasr mwet siofok longoul tausin, ac elos nukewa pahla ke utuk kain in mwe mweun nukewa.\n38Mwet mweun inge nukewa elos akola nu ke mweun ke elos som nu Hebron ke sripa sifanna: in akleumyal David tuh elan tokosra fin Israel nufon. Ac mwet Israel nukewa wialos insese pac nu kac.\n39Mwet mweun inge elos muta yorol David ke lusen len tolu, ac elos mongo ac nim ma mwet Israel wialos tuh akoo nu selos.\n40Finne mwet su muta loesla nu epang — oana mwet in sruf lun Issachar, Zebulun, ac Naphtali — elos utuk mwe mongo fin donkey, camel, miul, ac cow natulos. Pukanten flao, fig, tun in raisin, wain, ac oil in olive. Elos usla pac cow ac sheep, elos in uniya mwe mongo pac. Ma inge nukewa mwe akkalemye lupan engan lun mwet Israel yen nukewa.\n< Sie Chronicle 11\nSie Chronicle 13 >


Sulaclah nuh ke Ma Pahtpaht - Russell M. Nelson\nLahlmwetmwet in orekmakihn sukohsohk lom in orwaclah sulaclah lom sifacna uh yohk srihpac nuh ke kapkapwack in nguhn lom, inge ac nuh tok ma pahtpaht.\nTamuhlwel ac tahmtahel sacohk wiyuck, kais sie lwen pa sie lwen ma kuht enenuh in orwaclah sulaclah uh. Prestuhn Thomas S. Monson el luti kuht lah “sulaclah uh orwaclah fuhfahsryucsr tok uh.”1 Lahlmwetmwet in orekmakihn sukohsohk lom in orwaclah sulaclah lom sifacna uh pa yohk srihpac nuh ke kapkapwack luhn nguhn lom, ingena ac nuh tok ma pahtpaht. Kom tiacna fuhsrlaclac in lutlut, tiacna mahtuhlac in eklac. Kena lom in lutlut ac eklac tuhkuh ke sie ma utuckoht wolacna kena nuh ke orwaclah wo ma pahtpaht.2 Kais sie lwen use pacl wowo nuh ke sulaclah nuh tok ma pahtpaht.\nKuht mwet nuh tok ma pahtpaht—tuhlihk nguhn nuhtin pahpah ninac inkuhsrao. Pwacpuhl uh suhmsuhlah lah “God El orwaclah mwet uh ke luhmahl sifacna, … El orwaclah mukul ac muhtwacn.”3 Pacl fototo tari ah nga lohng soko kohres luhn tuhlihk uh onkihn soko on wolacna “Nga Tuhlihk Nuhtin God.”4 Nga motko, “Efuh nga soenna lohng on soko ah in kwacna onkihnyuck sin ninac ac pahpah yohk luhlahlfongi uh?” Yac kuht tiac nohfohntuhlihk nuhtin God? Ke ma pwacye uh, wacngihn sesr kuh in tuiin sie tuhlihk nuhtin God!\nOacna tuhlihk nuhtin God, kuht enenuh in luhngse El ke insiacsr ac nguhnasr nohfohn, finne in yohk likina pahpah ninac kiacsr facluh uh.5 Kuht enenuh in luhngse mwet tuhlan lasr oacna tamuhlwel ac tahmtahel. Wacngihn masap sahyac ma yohk liki ma inge.6 Ac kuht enenuh in ahkfuhlwactye pacl nuh kwewa yohk srihpaciyen moul in mwet uh, ke kais sie luhn puhlan pacl puhkantwen la uh.\nMa suhmuhslah uh luti lah mahno ac nguhn pa nguhnin mwet uh.7 Ke kowos oreklac ke ip luo uh, kais sie suwos kuh in kuloh nuh sin God ke mwe sang yohk molo Lal nuh ke monuwos ac nguhnuwos.\nMonun Mwet uh\nYac in professional luhk oacna sie taktuh in ono use nuh sihk sie ahkfuhlwact na loal nuh ke monun mwet uh. Oreklac sin God oacna sie mwe sang nuh suwos, arulacna usrnguck! Nuhnkuh ke ahtron muhta lom ma liye, insroac ma lohng, ac kufun paho ma puhla ma wolacna nuh kwewa raunikomlac uh. Brain lowos an lwelah kowos in lutlut, nuhnkuh, ac ahkuhtweyac. Heart lowos an tiac ullac in pam ke lwen ac fong, apkuhran na kom in tiac akihlen.8\nMonuwos sifacna karuhnganwacng. Ngal uh tuhkuh oacna sie mwe ahksensenkihn lah sie ma tiac wo ac enenuh lohacng. Fahsrwelihk luhn mas uh sikyak pacl nuh ke pacl, ac ke ac sikyak uh, antibodies uh oreklac ma ahkyohkye lainyac nuh ke fahsrwelihk tok uh.\nMonuwos sifacna ahkwoye. Kihnet ac futun uh wolac. Sri kaptwelihk uh kuh in sifil fokokoi. Nga fahk muhkwena sie srihkasrak srihsrihk ke ohiyac usrnguck pucspucs utuckuh sin God ke monuwos.\nFinne ohingacn, oacna in sucu nuh kwewa, fin tiac mwet nuh kwewa, kuhtuh ohiyac ke mahno uh oasr ma enenuh karihngihnyuck siena.9 Sie pactuhn nuh ke usyacn kain ma upac sacn utuckuh sin Leum. El fahk lah El sang nuh sin mwet uh mwe muhnahs tuh elos in puhsisacl; … ac elos fin ahkpuhsisaclyaclos sifacna … ac eis luhlahlfongi in El, na El fah orwaclah mwe muhnahs uh fokoko nuh selos.”10\nNguhn wolacna uh kwacna nein mahno suhfas uh.11 Mwe sang ke kain mahno inge kuh in ahkfokokoye sie sucu ke pahpah ninac ac sucu uh ac kena ekuhllah moul lalos uh in karihngihn tuhlihk se ma isuslac ke mwe enenuh yohk srihpac ingacn.\nOhiyac ke mahtohoh uh pa sie pac mwe sang sin God, ac oacyacpac misac. Misac ke mahno in ikoac lowos an yohk srihpac nuh ke plwacn in engan luhlahp se luhn God.12 Efuh? Ke srihpen misac fah lwelah nguhnuwos in fohlohk nuh lohm ah nuh Yohrohl.13 Ke sie ngwetngwet loal ma pahtpaht, misac uh salaclac muhkwena nuh sin mwet suc tiacna ahkolah in ohsun nuh sin God.\nKe monuwos el sie ip na yohk srihpac nuh ke plwacn ma pahtpaht luhn God, tiacna mwe lut lah Mwet Sap Paul el ahkuhtweyac oacna sie “tempuhl luhn God.”14 Kais sie pacl kom ngwetwacng nuh ke selnguhn ah, liye monuwos oacna tempuhl lowos. Ma pwacye se ingacn—sifil ahksasucyeyucklac ke tarilacna kais sie lwen—kuh in mokle sulaclah lowos an ke ohiyac kowos fah karihngihn monuwos ac ohiyac in orekmakihn uh. Ac sulaclah ingacn fah nuhnkwaclah fuhfahsryucsr lowos an. Ma inge kuh fuhkah? Ke srihpen monuwos pa tempuhl luhn nguhnuwos. Ac ohiyac ma kowos orekmakihn monuwos ac sikyak nuh ke nguhnuwos. Kuhtuh sin sulaclah ma fah nuhnkwaclah fuhfahsryucsr ma pahtpaht lowos uh pa:\n•Kom fah sulaclah in karihngihn ac orekmakihn monum fuhkah?•Elah ke nguhnguhn fuhkah kom fah sulaclah in ahkyohkye uh?\nNguhn luhn Mwe


BIBLE MUTAL DANIEL 12\nPacl Safla Uh\n1 Na lipufan se ma nukum nuknuk linen sac fahk, “In pacl sac, lipufan fulat Michael, su karingin mwet lom uh, el ac fah sikyak. Na ac fah oasr mwe lokoalok sikyak, su pa koluk oemeet ke tufahna oakwuki mutunfacl uh ah me nwe misenge. Ke sun pacl sac, mwet nukewa in facl sum ma simla inelos tari in book lun God, ac fah moulla. 2 Mwet puspis sin mwet ma misa tari ac fah sifil moulyak: kutu selos ac fah engankin moul ma pahtpat, ac kutu ac fah keok ac mwekin ma pahtpat. 3 Mwet kol lalmwetmet uh elos ac fah saromrom ke kalem wolana lun acn lucng, ac elos su luti nu sin mwet in oru ma pwaye uh ac fah saromrom oana itu nwe tok.”\n4 El fahk nu sik, “Inge, Daniel, lumwani book sacn, ac sang sie sil an nu kac nwe ke na safla faclu. Ac in pacl se inge, mwet puspis ac fah sisla wel pacl lalos in suk kalmen ma sikyak inge.”\n5 Na nga liye mwet luo tu pe infacl soko, sie ke la infacl uh, ac sie ke la. 6 Sie seltal siyuk sin lipufan se ma tu lucng lukeltal ke infacl uh, ac fahk, “Ma usrnguk inge ac orek nwe safla ngac?”\n7 Lipufan sac sralak kewa paol nu lucng ac orala sie wulela ku ke Inen God su moul ma pahtpat. Ac nga lohng el fahk, “Ac oan yac tolu tafu. Ac safla akkeok nu sin mwet lun God uh, tuh na ma inge nukewa orekla tari.”\n8 Nga lohng ma el fahk ah, tuh nga tiana kalem kac. Na nga siyuk sel, “Leum se, ac fuka saflaiya?”\n9 Na el fahk, “Daniel, enenu kom in som inge, mweyen kas inge ac fah wikinyukla ac oanna in lukma nwe ke pacl safla uh. 10 Mwet puspis ac fah aknasnasyeyukla. Mwet koluk uh ac fah tia kalem kac, ac elos ac nuna oru na ma koluk. Mwet lalmwetmet uh mukena pa ac kalem kac.\n11 Oe ke pacl se na ma kisa ke len nukewa uh tila orek ah, aok pacl se ma Mwe Aksangeng na Upa sac tuh sikyak ah, oasr len sie tausin luofoko eungoul lac. 12 Insewowo elos su tu na ku in tawi lalos nwe ke na safla pac len sie tausin tolfoko tolngoul limekosr uh!\n13 “Ac kom, Daniel, kom in oaru nwe ke safla. Na kom ac fah misa, tusruktu kom ac sifil moulyak in eis mwe usru lom ke pacl safla uh.”


BIBLE MUTAL EZEKIEL 26\nKas In Palu Lain Siti Tyre\n1 Ke len se meet in sie ... malem* sie ... malem: kas Hebrew tia fahk lah malem su. ke yac aksingoul sie in sruoh lasr, LEUM GOD El kaskas nu sik ac fahk, 2 “Kom, mwet sukawil moul la, pa inge ma mwet in siti Tyre elos engankin. Elos wowoyak ac fahk, ‘Acn Jerusalem musalsalu! Mutunfacl saya uh ac tia sifil som kuka we, na el ac tia ku in sifilpa alein nu sesr!’\n3 “Ke ma inge, pa inge ma nga, LEUM GOD Fulatlana, ac fahk uh: Siti Tyre, nga ac lain kom! Nga ac fah use mutunfacl puspis in tuku mweuni kom, ac elos ac fah tuku oana noa meoa tok pe acn uh. 4 Elos ac fah kunausla pot ke siti sum, ac ikruiya tower lom an. Na nga fah pokla kutkut nukewa nwe ke na ef mukena lula. 5 Mwet patur uh ac fah laknelik kwa lalos in akpaoyela fin ef ah. Nga, LEUM GOD Fulatlana, pa fahk ma inge. Mutunfacl saya ac fah utyak nu in siti Tyre, ac usla ma nukewa we; 6 ac sang cutlass natulos in uniya mwet nukewa su muta in siti srisrik fin acn uh. Na Tyre ac fah etu lah nga pa LEUM GOD.”\n7 Na LEUM GOD Fulatlana El fahk, “Nga ac fah use sie tokosra su fulat liki tokosra nukewa — Tokosra Nebuchadnezzar lun facl Babylonia — elan tuku ac mweuni Tyre. El ac fah tuku epang me wi sie un mwet mweun lulap, ac horse ac chariot, oayapa mwet mweun su kasrusr fin horse. 8 Elos nukewa su muta in siti srisrik uh ac fah anwukla ke mweun sac. Mwet lokoalok uh ac fah pukanak laf, etoak fohk sisken pot uh, ac orala sie kalkal ke mwe loang natulos raunikomla. 9 Elos ac fah sang sak in fokfok pot ac foklalik pot lom, ac topkakunla tower lom ke osra lulap. 10 Fusren nien horse uh ac fosryak afinkomla. Kusen nien horse natulos, ac wheel ke wagon ac chariot natulos, ac fah osrokak pot in acn sum ke elos ac kasrusr sasla ke mutunpot lun siti musalla sac. 11 Mwet mweun fin horse ac fah fokolak inkanek lom, ac uniya mwet lom ke cutlass. Sru kulana lom ac fah topla. 12 Mwet lokoalok lom ac fah sifacna eis mwe kasrup lom ac mwe kuka lom. Elos ac fah ikruiya pot lom ac kunausya lohm wolana sum nukewa. Elos ac fah eis eot, sak, ac kutkut nukewa, ac sisla nu meoa. 13 Nga ac fah tulokinya pusren on lom nukewa in wanginla, ac pusren harp nutum fah tia sifil lohngyuk. Fwack 18:22 14 Nga fah oru tuh ef mukena in oan, mwe akpaoye kwa lun mwet patur uh. Siti uh ac fah tia sifil musaiyuk. Nga, LEUM GOD Fulatlana, pa fahk ma inge.”\n15 Pa inge kas lun LEUM GOD Fulatlana nu sin siti Tyre: “Ke pacl se mwet mweun uh kutangkomla, mwet su muta wekof uh fah tuninfongla ke elos lohng pusren wowo lun mwet ma ac anwuki uh. 16 Tokosra nukewa lun mutunfacl su muta wekof uh ac tufah fani liki tron lalos. Elos ac fah sarukla nuknuk in wal lalos ac nuknuk akul kato lalos, ac muta rarrar fin fohk uh. Elos ac fah tuninfongla ke ongoiya lulap nu sum uh, pwanang elos ac tia tui ke rarrar. 26:16–18; Fwack 18:9–10 17 Elos ac fah yuk on in mas misa soko inge nu sum:\nSiti pwengpeng sac kunausyukla!\nOak okoal pokyukla liki meoa uh.\nMwet in siti uh elos tuh leumi inkof uh meet,\nAc aksangengye mwet ma muta sisken meoa uh.\n18 Na inge, ke len se ma el musalla uh,\nTuka nukewa kusrusryak,\nAc mwet uh lut ma lulap ke ma sikyak inge.”\n19 LEUM GOD Fulatlana El fahk, “Nga ac fah oru tuh kom in sie siti sikiyukla, in oana siti ma musalla yen wanginla mwet muta we. Nga ac fah afinkomla ke kof in acn loal meoa. 20 Nga ac fah supwekomla nu in facl sin mwet misa in welulos su misa in pacl oemeet ah. Nga ac fah oru kom in muta ye fohk fin faclu, inmasrlon ma kulamla in pacl oemeet ah, ac tukeni yurin mwet misa. Ke sripa inge, kom ac fah tiana sifil foloko liki acn ingo in muta yen sin mwet moul. 21 Nga ac fah oru tuh kom in sie mwe aksangeng, na ac fah pa ingan saflaiyom. Mwet uh finne suk kom, elos ac fah tiana konekomyak.” LEUM GOD Fulatlana pa fahk ma inge. Fwack 18:21\n*26:1 sie ... malem: kas Hebrew tia fahk lah malem su.\n26:13 Fwack 18:22\n26:16 26:16–18; Fwack 18:9–10\n26:21 Fwack 18:21


Monday (11/9) Sifac: Inkacnek Suc Kuht Enenuh In Fahsr Kac - Word Of Knowledge | USA\nSifac: Inkacnek Suc Kuht Enenuh In Fahsr Kac\nRead: Jeremiah 26:1-6\nJeremiah el sie mwet palu suc pangak sin Leum God in tafu kas Lal nusin mwet Juda. Ministry lal mutacwack ke pal lal Jeohiakim , tokosra lun Juda. Jeohiakim el sie tokosra suc tiac fwasr ke inkanek lun God. El mwet nunkuh kacl sifacna, el nunkwaclah yohk ke mwe kahsrup, el oayacpa sie met ahkmas, el akkeokye mwet suc wacngin macta. Oiyac lal inge ak upacye orekma se ma God El pahnglol Jeremiah nukac inge, suc ma nununkeyuck el, ac ac akkeokyeyuck el yohk in pacl lal tokosra Jeohiakim.\nKe God El pahnglo Jeremaih, El etu tari lah ac upac nusel meyen elos mwet likeke ac seakos. Ne ohinge el fwak mu el kisackunacng moul lal in kulacnsapu pahng lun God nusel, ac el oaru ac moniuck nuke saflah. In year se ahk ahkosr in tokosra lal Jeohiakim, God El fahk nusel Jeremiah kahs inge. “Tu in kalkal lun temple ac sulkackin ma nukewa ma nga sapkin nu sum in fahkack nu sin mwet su tuku liki city lun Juda in alu. Nimet kom sislah sie fahnna kahs. Sahp mwet uh ac porongo ac forlah liki oiyac koluk lalos. Elos fin oru oinge, na Nga ac fah ekullah nunnak Luk in tiac kunaosuloslac oacna ke nga ahkoo in oru ke sripen koluk lalos.’’\nPa inge kahs ma Leum God El fwak elos in oru: Elos in ahksol ac fwasr tukin mwe luti ma El sang nu selos. Elos in loacng nuke kahs lun mwet palu Lal suc El kalweni ac tiac tui in supu nu yorolos. El oayapac fahk nu selos lah elos fin tiac ahkos ma inge, El ac fah kunaoslah temple lalos oacna El oru nu Shilo. Jeremiah el tiac fuleak in sulkackin kahs inge nu selos ke lusen pacl na loes a elos srackna tiac lungse auliyak. Ne oihnge el tiacna fuleack in oru ma kunacl ac tiac ngetlah liki enenu lun God nu sel. Ke el tafu kahs inge, el arulacna karungin lan tiac ikihl nuke lungse lun mwet uh. El fwakak suwos na nuke ma God El sapkin lan fahk, tu kahs inge pa ac sang kalem ku etauk nuke ohiyac kuh inkanek lun God ma El kena kut in fwasr kac.\nMwe luti se inge kahsre kut in etu lah kut fin pilesru ac tiac eis kahs in luti lun God ma tuku ma nu sesr in luti kut ke inkanek ma kut enenu in fwasr kac, kut ac koflahna moul fal nuke lungse lun God a kut ac tiac wi eis usru ke moul ma patpat suc ma kut nukewa finsrak nukac.\nPrevPreviousSanri (11/8) Sifac: God El Tiac Srisri\nNextTuesday (11/10) Sifac: Wangin Saflaiyen Kasrpen Wolana Lun ChristNext


BIBLE MUTAL LUO CHRONICLE 25\n☰ LUO CHRONICLE 25 ◀ ▶\n(Luo Tokosra 14:2–6)\n1 Amaziah el tokosrala ke el yac longoul limekosr, ac el leum in Jerusalem ke yac longoul eu. Nina kial pa Jehoaddin, sie mutan Jerusalem. 2 Amaziah el oru ma su akinsewowoye LEUM GOD, tusruktu el tia oru ke insial nufon. 3 Ke pacl se ku lun tokosrai lal oan inpaol, el uniya mwet pwapa luo ma uniya papa tumal ah. 4 Tusruktu el tiana uniya tulik natultal, a el fahsrna ke ma LEUM GOD El sapkin in Ma Sap lal Moses ma fahk mu, “Papa ac nina ac fah tia anwuki ke ma koluk lun tulik natulos, ac tulik uh ac fah tia anwuki ke ma koluk lun papa ku nina. Sie mwet ac fah anwuki ke ma koluk su el sifacna orala.”+\n(Luo Tokosra 14:7)\n5 Tokosra Amaziah el sap mukul nukewa in sruf lun Judah ac Benjamin ma yac longoulyak in kitakatelik nu ke kais sie un mwet mweun, fal nu ke sou lulap lalos. El sang in oasr captain fin tausin ac fin foko. Oasr mwet tolfoko tausin su solla ac akola nu ke mweun, ac elos mwet na sasla ke anwuk ke osra ac mwe loang. 6 Sayen mwet inge, el srukak pac mwet mweun siofok tausin sin mwet Israel, ac lupan silver ma el sang moli nu selos akuran sun oalkosr tausin paun. 7 A sie mwet palu som nu yorol tokosra ac fahk nu sel, “Nimet us mwet mweun lun Israel inge in wi kom. LEUM GOD El tia wi mwet inge su ma in Tokosrai Epang. 8 Sahp kom ac nunku mu elos ac oru tuh kom in kui ke pacl in mweun, tusruktu ku lun God mukena pa ac sot kutangla ku tia kutangla uh, na El ac lela mwet lokoalok lom in kutangkomla.”\n9 Amaziah el siyuk sin mwet palu sac, “Na ac fuka mani na yohk nga sang molelosla tari ah?”\nMwet palu sac topuk ac fahk, “LEUM GOD El ku in folokonot yohk liki ma ingan!” 10 Ouinge Amaziah el supwala un mwet se el moli ah, ac sap elos in folokla nu yen selos. Na elos folokla ac arulana kasrkusrak sin mwet Judah.\n11 Amaziah el sifacna oru elan pulaik, ac kolla mwet lal ah nu Infahlfal Sohl. Elos mweun we ac uniya singoul tausin mwet mweun lun Edom, 12 ac sruokya pac mwet singoul tausin saya. Elos pwanla mwet mweun inge nwe fin fulu se in siti Sela, ac siselosla nwe ten, ac elos misa ke eot ma oan ten.\n13 In pacl se inge, mwet mweun Israel ma Amaziah el tia lela in welul ah, elos mweuni siti lun Judah ma oan inmasrlon Samaria ac Beth Horon. Elos uniya mukul tolu tausin, ac eisla ma wap pukanten.\n14 Ke Amaziah el kutangla mwet Edom ac foloko nu yen sel, el use ma sruloala lalos, oakiya ke acn se, alu nu kac, ac el akosak pac mwe keng nu kac. 15 Ma inge aktoasrye LEUM GOD, ouinge El supwala mwet sie palu nu yorol Amaziah. Na mwet palu sac siyuk suwoswosang nu sel, “Efu ku kom alu nu sin god saya su tia ku in molela mwet lalos sifacna liki ku lom?”\n16 Ke mwet palu sac srakna kaskas Amaziah el kutongol ac fahk, “Kut orala ngac mu kom pa ac fahk nu sin tokosra ma el ac oru? Nimet sifilpa kas, nga unikomi!”\nMwet palu sac tui, tusruktu el fahkla kas se inge, “Inge nga etu lah LEUM GOD El wotela tari mu El ac kunauskomla, mweyen kom oru ma inge ac tia lohng ma nga fahk uh.”\nMweun Lain Israel\n(Luo Tokosra 14:8–20)\n17 Tokosra Amaziah lun Judah ac mwet pwapa lal elos pwapani in lain mwet Israel. Na Amaziah el supwala kas nu sel Tokosra Jehoash lun Israel, su wen natul Jehoahaz ac nutin natul Jehu, ac el srike in purakulak in mweun lainul. 18 Jehoash el supwala top lal nu sel Amaziah ac fahk, “Sie pacl ah, sak kokul soko Fineol Lebanon el supwala kas se nu sin sak cedar soko ac fahk, ‘Ase acn nutum an in payuk sin wen nutik uh.’ Na kosro lemnak soko fahsryak lolongya sak kokul soko ah. 19 Inge, Amaziah, kom konkin mu kom kutangla mwet Edom, tuh nga fahk nu sum, wo kom in mutana yen sum. Efu kom ku purakak mwe tukulkul ma ac oru tuh kom ac mwet lom in musalla kac?”\n20 Tusruktu Amaziah el tia lungse lohng. Ma inge oakwuk lun LEUM GOD nu sel Amaziah, tuh in kutangyukla el mweyen el alu nu sin ma sruloala lun mwet Edom. 21 Ouinge Tokosra Jehoash lun Israel el som in mweuni Tokosra Amaziah lun Judah. Elos osun in Beth Shemesh in acn Judah. 22 Un mwet mweun lun Judah kutangyukla, ac elos kaingla nu yen selos. 23 Jehoash el sruokilya Amaziah ac usalla nu Jerusalem. Na Jehoash el kunausya pot lun siti uh inmasrlon Mutunpot Ephraim nwe ke Mutunpot in Sruwasrik. Lusen acn se ma musalla inge oasr ke yact luofoko. 24 El usla gold ac silver nukewa ma oan in Tempul, oayapa kufwa lun Tempul su karinginyuk sin tulik natul Obed Edom, wi pac ma saok in lohm sin tokosra, ac el us ma inge nukewa ac folokla nu Samaria. El usla pac kutu mwet sruoh welul.\n25 Yac singoul limekosr pa Tokosra Amaziah lun Judah el moul loes lukel Tokosra Jehoash lun Israel. 26 Ma nukewa saya ma Amaziah el orala ke pacl el tokosra, ke mutawauk nwe ke safla, simla oasr in Sramsram Matu Ke Tokosra Lun Judah Ac Israel. 27 Ke pacl se na ma Amaziah el oru ma koluk lain LEUM GOD ah me, oasr na pwapa koluk orek lainul in Jerusalem, pwanang el tuh kaingla nu in siti Lachish. Tusruktu mwet lokoalok lal ukwalla nwe we ac unilya. 28 Utukla manol nu Jerusalem fin horse soko, ac pukpuki el inkulyuk lun mwet leum in Siti sel David.\n+ 25:4 Dut 24:16


BIBLE MUTAL SOAKAS 30\n☰ SOAKAS 30 ◀ ▶\nKas Lal Agur\n1 Pa inge kas in palu lal Agur, wen natul Jakeh. El fahk,\n“God El tia wiyu, God El tia wiyu,\nNga munas ac wangin ku luk.\n2 Nga lalfon oana soko kosro,\nAc wangin etauk lun mwet in nga.\n3 Nga soenna lutlut ke lalmwetmet,\nAc wanginna etu luk ke God.\n4 Su nu sowak nu inkusrao ac sifilpa oatui?\nSu nu sruokani eng uh inpaol?\nKu nokomla kof uh in sie ipin nuknuk?\nKu oakiya masrol lun faclu?\nKom fin etu, fahkak lah su el an, ac su wen natul.\n5 “God El akpwayei wuleang nukewa lal. El oana sie mwe loeyuk nu selos nukewa su suk in moulla yorol. 6 Kom fin laesla kas lal ke kutena kas ma El tia fahk, El ac fah kai kom, ac akkalemye lah kom sie mwet kikiap.”\nKutu Pac Soakas\n7 O God, nga siyuk sum, ase nu sik ma luo inge meet liki nga misa: 8 kasreyu ngan tia kikiap, ac oru tuh ngan tia arulana kasrup ku tia pac arulana sukasrup. Ke ma inge ase nu sik lupan mwe mongo ma ac fal nu ke enenu luk. 9 Fin yokla ma oan yuruk, sahp nga ac fahk mu nga tia enenekom. A nga fin arulana sukasrup, sahp nga ac ku in pisrapasr ac akkolukye Inen God luk.\n10 Nimet akkolukye sie mwet kulansap nu sin mwet kacto lal. Sahp el ac selngawi kom ac kom ac eis mwata kac.\n11 Oasr mwet su selngawi papa tumalos, ac tia akkalemye srui lalos ke nina kialos.\n12 Oasr mwet nunku mu nasnas na moul lalos, a pwayeiya uh yohk fohkfok lalos.\n13 Oasr mwet nunku mu elos arulana wo — oru elos arulana inse fulat!\n14 Oasr mwet su eis kasrpalos ke elos aklalfonye ac pisre ma lun mwet sukasrup ac mwet kwaco.\n15 Oasr fak mutan se nutin wet nim srah soko, ac ineltal kewa pa, “Use!”\nOasr ma akosr ma wangin saflaiyen enenu la:\n16 facl sin mwet misa,\nsie mutan talap,\nsie acn pao ma enenu af,\nac sie e firir ma tia ku in kuniyukla.\n17 Sie mwet su aksruksrukkin papa tumal, ku pilesru nina kial ke el matuoh, fal in mongola sin won vulture, ku tupla atronmutal sin won raven.\n18 Oasr ma akosr ma nga tiana ku in kalem kac:\n19 ouiyen sohksok lun sie eagle yen engyeng uh,\nouiyen orakrak lun soko wet fin sie eot,\nouiyen soko oak ma konauk inkanek la fin meoa,\nac ouiyen sie mukul ac mutan se el lungse.\n20 Pa inge luman sie mutan payuk su tia pwaye nu sin mukul tumal: el orek kosro, toko el yihla ac fahk, “Wanginna ma koluk nga oru!”\n21 Oasr ma akosr faclu tia ku in mutangla:\n22 Sie mwet kohs su sun wal lun tokosra,\nsie mwet lalfon su arulana kihp,\n23 sie mutan kwaseyuk su payukyak,\nac sie mutan kulansap su eisla acn sin mutan kacto lal.\n24 Oasr ma akosr fin faclu su srik ac arulana lalmwetmet:\n25 Mak — elos ne munas a elos elosak mongo nalos ke pacl fol;\n26 Kosro badger — elos tia pac ku, tuh elos orala nien muta lalos inmasrlon eot uh.\n27 Locust — wangin tokosra lalos, tuh elos ueni sohk.\n28 Kinoul — kom ku in sruokya soko inpoum, ac kom ku pac in konauk ke inkul fulat sin tokosra.\n29 Oasr ma akosr arulana kato luman fahsr la uh:\n30 lion — kosro soko ma ku emeet ac wangin sangeng lal sin kutena kosro;\n31 nani, won mukul, ac tokosra uh ke elos tu ye mutun mwet lalos.\n32 Kom fin lalfon ac sifacna akfulatye kom in oru pwapa koluk, tui ac nunkala akwoya! 33 Kom fin arukak milk, na ac ekla butter. Kom fin fiskiya infwen sie mwet, ac srahsra. Kom fin akkasrkusrakyauk mwet, kom ac ongoiya.


BIBLE MUTAL LUO SAMUEL 2\n☰ LUO SAMUEL 2 ◀ ▶\nDavid El Tokosrala Lun Judah\n1 Tukun ma inge, David el lolngok nu sin LEUM GOD, “Ku nga ac som sruokya sie siti in acn Judah?”\nDavid el siyuk, “Acn ya se?”\nLEUM GOD El fahk, “Hebron.”\n2 Ouinge David el som nu Hebron, ac el us mutan luo kial: Ahinoam sie mutan Jezreel, ac Abigail sie mutan Carmel su katinmas kial Nabal.+ 3 El oayapa us mwet lal wi sou lalos, ac elos muta ke siti srisrik raunela acn Hebron. 4 Na mwet Judah elos tuku nu Hebron ac mosrwella David elan tokosra lun Judah.\nKe David el lohng lah mwet Jabesh in Gilead elos piknilya Saul,+ 5 el supwala kutu mwet nu we wi kas inge: “Lela LEUM GOD Elan akinsewowoye kowos ke kowos akkalemye nunak pwaye lowos nu sin tokosra lowos ac piknilya. 6 Ac inge lela LEUM GOD Elan kulang ac oaru in liyekowosyang. Nga pac, nga fah oru wo nu suwos ke sripen ma kowos oru inge. 7 Kowos in ku ac pulaik! Saul, tokosra lowos, el misa, ac mwet Judah elos mosrweyula in tokosra lalos.”\nIshbosheth El Tokosrala Lun Israel\n8 Abner wen natul Ner, su captain lun un mwet mweun lal Saul, el eisal Ishbosheth wen natul Saul, ac kaingla tupalla Infacl Jordan nu Mahanaim. 9 In acn se inge Abner el orala Ishbosheth elan tokosra lun acn Gilead, Asher, Jezreel, Ephraim, ac Benjamin — aok lun Israel nufon. 10 Ishbosheth el yac angngaul ke pacl se el tokosrala lun Israel, ac el leum faclos ke yac luo.\nA sruf lun Judah srakna orekma nu sel David, 11 ac el leum in acn Hebron fin mwet Judah ke yac itkosr tafu.\nMweun Inmasrlon Israel Ac Judah\n12 Abner ac mwet pwapa lal Ishbosheth elos som liki Mahanaim nu in siti Gibeon. 13 Joab, su nina kial ah pa Zeruiah, ac mwet pwapa saya lal David elos osun nu selos ke lulu in kof in acn Gibeon. Elos nukewa muta in acn sac — sie u ah muta ke la lulu sac, ac u se ngia muta ke layen ngia. 14 Na Abner el fahk nu sel Joab, “Kut srukak kutu mwet fusr ke u luo inge elos in akutun anwuk.”\nJoab el fahk, “Wona.”\n15 Ouinge mwet singoul luo sin mwet lal Ishbosheth ac sruf lal Benjamin, elos lain mwet singoul luo sin mwet lal David. 16 Kais sie mwet sruokya mwet se lainul ke sifal, ac kaskeang cutlass natul ah nu in pupal. Ouinge mwet longoul akosr ah nufon putatla misa. Na pa pangpang acn se inge in acn Gibeon “Ima in Cutlass.”\n17 Na mweun na upa se srola, ac David ac mwet lal elos kutangulla Abner ac mwet Israel. 18 Wen tolu natul Zeruiah* oasr kac: Joab, Abishai, ac Asahel. Asahel, su kasrusr mui oana deer inima soko, 19 el ukwal Abner suwosyang tokol. 20 Abner el tapulla siyuk, “Asahel, ya kom pa ingan?”\nEl topuk, “Aok, nga.”\n21 Na Abner el fahk, “Nimet ukweyu! Ukwe na sie mwet mweun saya an ac eisla ma el us an.” A Asahel el ukwal na. 22 Na Abner el sifil fahk nu sel, “Tui! Nimet ukweyu! Kom ku oru ngan unikomi? Nga ac ngetnget fuka nu sel Joab, ma lim?” 23 Tuh Asahel el tiana tui. Na Abner el fakfuk nu tok ac fakisya insial Asahel, ac osra soko ah sasla fintokol. Asahel el putatla nu infohk uh ac misa. Ac mwet nukewa su tuku nu yen se el oan we ah elos tui in acn sac.\n24 Na Joab ac Abishai eltal mutawauk ukwal Abner, ac ke faht uh tili eltal sun fineol srisrik Ammah, su oan nu kutulap in acn Giah ke inkanek nu yen mwesis lun Gibeon. 25 Mwet in sruf lal Benjamin sifilpa fahsreni in welul Abner, ac elos tu na akola fin eol soko. 26 Na Abner el pangla nu yorol Joab ac fahk, “Ku kut ac kollana mweun lasr uh nwe ngac? Mea, kom tia akilen lah saflaiya uh kut ac arulana asrungai? Kut mutunfacl sefanna. Kut ac soano nwe ngac kom in sap mwet lom an in tui tila ukwe kut?”\n27 Ac Joab el fahk, “Nga fulahk Inen God moul, lah kom funu tia kasla, mwet luk uh lukun ukwe kowos na nwe lututang.” 28 Na Joab el ukya mwe ukuk tuh mwet lal ah in tui ac tila ukwe mwet Israel ah. Ouinge mweun sac tui.\n29 Abner ac mwet lal elos fahsr sasla Infahlfal Jordan in fong fon sac. Elos tupalla Infacl Jordan, ac tukun fahsr lalos in lotu se tok ah nufon, elos sun acn Mahanaim.\n30 Ke Joab el tulokinya mwet lal ah, el konauk tuh na mwet singoul eu wanginla, sayal Asahel. 31 Mwet lal David uniya mwet tolfoko onngoul sin mwet lal Abner ke sruf lal Benjamin. 32 Joab ac mwet lal elos us manol Asahel ac pikinya inkulyuk lun sou lal ah in acn Bethlehem. Na elos fahsr in fong sac nufon nwe sun acn Hebron in lotu tok ah.\n+ 2:2 1 Sam 25:42–43 + 2:4 1 Sam 31:11–13 * 2:18 Zeruiah: liye 2 Sam 17:25 1 Chr 2:16


Ezra 5 - BIBLE MUTAL\n1In pacl sac mwet palu luo, Haggai ac Zechariah wen natul Iddo, eltal mutawauk in kaskas ke Inen God lun Israel nu sin mwet Jew su muta in Judah ac Jerusalem.\n2Ke Zerubbabel wen natul Shealtiel, ac Joshua wen natul Jehozadak, eltal lohng kas laltal, eltal mutawauk in sifil musai Tempul Jerusalem, ac mwet palu luo ah kasreltal.\n3Na Governor Tattenai lun acn Roto‐in‐Euphrates, ac Shethar Bozenai, ac mwet pwapa wialos, elos sulaklak tuku nu Jerusalem ac kouyak fahk, “Su sap kowos in musai Tempul se inge ac sang kufwa nu kac?”\n4Elos oayapa siyuk inen mukul nukewa su wi musai Tempul sac.\n5Tusruktu God El tawi na mwet kol lun mwet Jew, ac mwet pwapa Persia elos sulela mu elos ac tia mukuikui kac nwe ke elos sim nu sin Tokosra Fulat Darius ac eis kas sel.\n6Pa inge kas ma elos supwala nu sel tokosra fulat:\n7“Nu sin Tokosra Fulat Darius, lela tokosrai lom in misla.\n8“Kut ke kom in etu lah kut som nu in acn Judah ac konauk lah Tempul lun God fulat sifil musaiyuk inge ke eot maspang lulap ac ke sak maspang lulap oakwuki in sinka uh. Arulana oaru oreyen orekma uh, ac fahsr na ku.\n9“Kut tuh siyuk sin mwet kol lalos in fahk nu sesr lah su sapkin tuh elos in sifil musai Tempul sac ac sang kufwa nu kac.\n10Kut oayapa siyuk selos inen mwet kol orekma uh kut in mau ku pac in akkalemye nu sum.\n11“Elos topuk ac fahk, ‘Kut mwet kulansap lun God lun kusrao ac faclu, ac kut sifil musai Tempul se su nuna musala ac itukyang kufwa nu kac yac puspis somla sin sie tokosra na ku lun Israel.\n12Tuh ke sripen mwet matu lasr meet ah akkasrkusrakye God lun Kusrao, El fuhlela elos in sruoh sin Tokosra Nebuchadnezzar lun Babylonia, sie sin leum lun Chaldea. Tempul sac tuh kunausyukla, ac utukla mwet uh nu in sruoh Babylonia.\n13Na in yac se meet ke Tokosra Fulat Cyrus el leumi acn Babylonia, el sapkin tuh Tempul uh in sifil musaiyuk.\n14El sifil folokunla ahlu gold ac silver ke Tempul su Nebuchadnezzar el tuh usla liki Tempul Jerusalem ac filiya in tempul in Babylon. Tokosra Fulat Cyrus el folokonang ma inge nu sin mwet se pangpang Sheshbazzar, su el srisrngiya in governor lun Judah.\n15Tokosra Fulat el fahkang nu sel elan us ma inge ac folokunla nu in Tempul Jerusalem, oayapa elan sifil musaeak Tempul fin acn se ma tu we meet ah.\n16Ouinge Sheshbazzar el som ac oakiya pwelung la. Na musa sac tutafla in pacl sac me nwe inge, tusruktu soenna safla.’\n17“Inge, O Tokosra Fulat, fin ou lungse lom, sap in sukok in ma simla ke sramsram matu Babylon, tuh in kalem lah pwaye ku sutuu lah Tokosra Fulat Cyrus pa sapkin tuh Tempul se in Jerusalem inge in sifilpa musaiyuk. Na kom fah akkalemye nu sesr lah mea kom nunku mu fal in orek ke sripa se inge.”


Amos 5 - BIBLE MUTAL\n1Mwet Israel, porongo on in asor soko su nga onkakin keiwos:\n2Israel el oana sie mutan fusr su anwuki oan infohk uh, Su ac fah tiana sifilpa tukakek! Sisilana el, oan fin fohk uh, Ac wangin mwet in sraklalak.\n3LEUM GOD Fulat El fahk, “Sie siti in Israel supwala sie tausin mwet mweun, ac mwet siofok na painmoul foloko. Ac sie pac siti supwala mwet mweun siofok, ac mwet singoul na foloko.”\n4LEUM GOD El fahk nu sin mwet Israel, “Fahsru nu yuruk, ac kowos fah moul.\n5Nikmet som nu Beersheba in alu. Nimet srike in sukyu in acn Bethel — Bethel ac fah wanginla. Nikmet som nu Gilgal‐mwet we uh ac fah som nu in sruoh.”\n6Suk LEUM GOD, ac kowos fah moul. Kowos fin tia sokol, El fah putati oana sie e nu fin mwet Israel. E sac fah esukak mwet in Bethel, ac wangin sie fah ku in konela.\n7We nu suwos su furokla ma pwaye, ac aklalfonye mwet in eisla ma lalos!\n8LEUM GOD El orala itu uh, El orala Nasren ac oakiya acn sin itu saya. El ekulla lohsr lun fong nu ke kalem lun len, Ac ekulla len nu ke fong. El eis kof liki fin meoa uh Ac okoala nu fin faclu. Inel pa LEUM GOD.\n9El uniya mwet ku ac kunausla pot ku lalos.\n10Kowos srunga kutena mwet su lain orekma sesuwos ac kaskas pwaye ke pacl in nununku.\n11Kowos akkeokye mwet sukasrup ac pisrala mwe mongo nalos. Ke ma inge kowos ac fah tia muta in lohm wowo kowos musaela ke eot tufahl, ku nim wain liki ima in grape kato su kowos yukwiya.\n12Nga etu upaiyen ma koluk lowos, ac pusiyen pacl kowos kunausla ma sap uh. Kowos akkeokye mwet wo, kowos eis molin eyeinse, ac ke pacl in nununku kowos ikol tuh suwohs lun mwet sukasrup in tia fwackyuk.\n13Ke pacl koluk ouinge uh, el su oasr kalem yoro el ac mislana ac tia fahk ma el nunku.\n14Suk in oru ma suwohs ac tia ma koluk, tuh kowos in ku in moul. Na LEUM GOD Kulana El fah wi kowos, oana ke kowos fahk.\n15Srunga ma koluk, ac lungse ma wo, ac akkeye tuh ma suwohs in sikyak ke pacl in nununku. Sahp LEUM GOD El ac fah pakoten nu sin mwet na pu su painmoulla in mutunfacl se inge.\n16Ouinge LEUM GOD Fulat ac Kulana El fahk, “Ac fah oasr pusren tung mwemelil inkanek in siti uh. Ac fah solsolme mwet orekma in ima elos in wi mwet ma oasr moul nu se in tung, tuh elos kewa in tungi mas misa.\n17Ac fah oasr pac pusren tung ac mwemelil ke ima in grape nukewa. Ma inge nukewa ac fah sikyak mweyen nga ac tuku kalyei kowos.” LEUM GOD pa fahk ma inge.\n18Ac mau fuka upaiya nu suwos su salka len lun LEUM GOD! Mea ac wo nu suwos ke len sac? Ac fah mau sie len na lohsr ac tia kalem.\n19Ac fah mau oana sie mwet su kaingkin soko lion twe sun bear soko! Ku oana sie mwet su utyak tari nu in lohm sel ac siungya pesinka uh, a wet pwasin soko ngalsilya!\n20Len lun LEUM GOD ac fah len na lohsr matoltol, ac wangin kutu srisrik kalem kac.\n21LEUM GOD El fahk, “Nga srunga kufwa kowos oru ke pacl in alu lowos. Nga tia kuhnkuni!\n22Kowos fin use mwe kisa firir ac mwe kisa wheat lowos nu sik, nga ac fah tia eis. Nga fah tia pac engan ke kosro fact ma kowos kisakin nu sik.\n23Tulokinya on oraru lowos ingan. Nga tia lungse lohng pusren mwe on nutuwos an.\n24A lela nununku suwohs in asrla oana sie unon in kof, ac ma suwoswos in soror oana soko infacl su tia ku in mihnla.\n25“Mwet Israel, ke nga tuh pwen kowos sasla yen mwesis ke lusen yac angngaul, kowos tuh tiana enenu in use mwe kisa ku mwe sang nu sik.\n26Tusruktu inge, ke sripen kowos alu nu ke ma sruloala pangpang Sakkuth ac Kaiwan, kowos fah enenu in us ma sruloala lowos ingan\n27ke nga ac eiskowosyang nu in sruoh in sie facl alukela Damascus.” Pa inge kas lun LEUM GOD, su pangpang God Kulana.


Zechariah 3 - BIBLE MUTAL\n1In sie pac aruruma LEUM GOD El ikasla nu sik ac nga liye Mwet Tol Fulat Joshua el tu ye mutun lipufan lun LEUM GOD. Ac Satan el tu layen layot sel Joshua, akola in sruk sie mwe tukak in lainul.\n2Na lipufan lun LEUM GOD fahk nu sel Satan, “Lela LEUM GOD Elan fahkot lah kom pa koluk, Satan! Lela LEUM GOD, su lungse Jerusalem, Elan arulana lain kom. Mwet se inge oana sie polosak ma tulakinyukla liki e uh.”\n3Joshua el tu insac, nukum nuknuk na fohkfok.\n4Lipufan sac fahk nu selos su kulansap lal inkusrao, “Sarukla nuknuk fohkfok ma mwet se inge nukum uh.” Na el fahk nu sel Joshua, “Nga eisla tari ma koluk lom, ac nga fah sot nu sum nuknuk sasu kom in nokomang.”\n5Na el sapkin mwet ma kulansap nu sel uh in filiya sie susu nasnas fin sifal Joshua. Elos orala oana ke el fahk, na elos filiya nuknuk sasu facl ke lipufan se lun LEUM GOD srakna tu insac.\n6Na lipufan sac fahk nu sel Joshua lah\n7LEUM GOD Kulana El fahk: “Kom fin akos na ma sap luk ac oru kunokon ma nga srisrngi kom nu kac, na kom ac fah srakna leum fin mwet karingin Tempul luk ac kalkal kac uh, ac nga ac fah porongo pre lom, oana ke nga porongo pac pre lun lipufan su tu ye mutuk.\n8Ke ma inge Joshua, kom su Mwet Tol Fulat, oayapa kowos su mwet tol wial, su mwe akul lun pacl wo ma ac fah tuku, kowos in porongo: nga fah akkalemye mwet kulansap luk, su pangpang Lesak!\n9Nga ac filiya ye mutal Joshua sie eot su oasr siska itkosr kac. Nga fah kihlisya sie sim fac, ac in len sefanna nga fah eisla ma koluk lun facl se inge.\n10Ke len sac ac mau tuku, kais sie suwos ac fah suli mwet tulan lal in tuku wi engankin moul in misla, rauniyukla ke ima in grape ac sak fig sunowos.”


Sie Chronicle 27 - BIBLE MUTAL\nSie Chronicle 27\n1Pa inge takin mwet Israel su mwet kol ke kais sie sou ac ota, wi mwet pwapa lalos su oru orekma in karingin tokosrai uh. Kitakatelik mwet kol inge nu ke u singoul luo, fal nu ke malem singoul luo in yac se. Pisen mwet ke kais sie u inge pa mwet longoul akosr tausin, na kais sie u ac muta ye koko lun kais sie captain lun un mwet mweun.\n2Jashobeam, wen natul Zabdiel, pa karingin u se ke malem se meet. Oasr mwet longoul akosr tausin in u sac.\n3El ma ke fwil in tulik natul Perez, ac el pa sifen mwet kol lun mwet mweun nukewa nu ke malem se meet.\n4Dodai, sie mwet in fwil natul Ahohi, pa karingin u se ke malem akluo. Oasr pac mwet longoul akosr tausin in u sac. Mikloth pa akluo yal ke u se inge.\n5Benaiah, wen natul Jehoiada mwet tol, pa karingin u se ke malem aktolu. Oasr mwet longoul akosr tausin in u sac.\n6Mwet se inge Benaiah pa tuh kol u se pangpang “Mwet Tolngoul.” Ammizabad wen natul, pa aolul in kol u se inge.\n7Asahel wial Joab pa karingin u se ke malem akakosr. Zebadiah, wen natul, pa kol tokol. Oasr mwet longoul akosr tausin in u sac.\n8Shamhuth, sie mwet in fwil natul Izhar, pa karingin u se ke malem aklimekosr. Oasr mwet longoul akosr tausin in u sac.\n9Ira, wen natul Ikkesh mwet Tekoa, pa karingin u se ke malem akonkosr. Oasr mwet longoul akosr tausin in u sac.\n10Helez, mwet Pelon ke sruf lal Ephraim, pa karingin u se ke malem akitkosr. Oasr mwet longoul akosr tausin in u sac.\n11Sibbecai, mwet Hushah, pa karingin u se ke malem akoalkosr. El sie mwet in sou lal Zerah ke sruf lal Judah. Oasr mwet longoul akosr tausin in u sac.\n12Abiezer pa karingin u se ke malem akeu. El sie mwet Anathoth in acn lun sruf lal Benjamin. Oasr mwet longoul akosr tausin in u sac.\n13Maharai, mwet Netophah, pa karingin u se ke malem aksingoul. El sie mwet in sou lal Zerah. Oasr mwet longoul akosr tausin in u sac.\n14Benaiah pa karingin u se ke malem aksingoul sie. El mwet Pirathon in acn lun sruf lal Ephraim. Oasr mwet longoul akosr tausin in u sac.\n15Heldai, mwet Netophath, pa karingin u se ke malem aksingoul luo. El pa sie mwet in fwil natul Othniel. Oasr mwet longoul akosr tausin in u sac.\n16Pa inge mwet kol fin kais sie sruf lun Israel: Sruf Mwet Kol Reuben Eliezer wen natul Zichri Simeon Shephatiah wen natul Maacah\n17Levi Hashabiah wen natul Kemuel Aaron Zadok\n18Judah Elihu, su sie sin tamulel lal David Issachar Omri wen natul Michael\n19Zebulun Ishmaiah wen natul Obadiah Naphtali Jerimoth wen natul Azriel\n20Ephraim Hoshea wen natul Azaziah Tafun Manasseh Joel wen natul Roto Pedaiah\n21Tafun Manasseh Iddo wen natul Kutulap Zechariah Benjamin Jaasiel wen natul Abner\n22Dan Azarel wen natul Jeroham Pa ingan mwet kol fin sruf lun Israel.\n23Tokosra David el tia oakla pisen mwet ma fusr liki yac longoul, mweyen LEUM GOD El tuh wulela mu El ac fah oru tuh mwet Israel in pus oana itu in kusrao.\n24Joab, su nina kial pa Zeruiah, el mutawauk in simis pisen mwet uh, tusruktu el tiana aksafyela. God El akkeokye mwet Israel ke sripen oaoa se inge. Ke ma inge, pisa lulap ke oaoa se inge tuh tiana simla ke book in sramsram lal Tokosra David.\n25Pa inge mwet kol su karingin ma nukewa lun tokosra: Iwen fil ma saok lun tokosra: Azmaveth wen natul Adiel Iwen fil ma nukewa saya ma oan in siti lulap ac siti srisrik ac tower: Jonathan wen natul Uzziah\n26Mwet orekma ke imae: Ezri wen natul Chelub\n27Mwet orekma ke grape: Shimei, sie mwet Ramah Nien fil wain: Zabdi, mwet Shepham\n28Sak olive ac sak sycamore pe eol Shephelah: Baal Hanan, mwet Geder Nien fil oil in olive: Joash\n29Cow ke acn tupasrpasr Sharon: Shitrai, mwet Sharon Cow ke infahlfal uh: Shaphat, wen natul Adlai\n30Un camel: Obil, mwet Ishmael Un donkey: Jehdeiah, mwet Meronoth Un sheep ac nani: Jaziz, mwet Hagar\n31Mwet inge nukewa elos mwet karingin ma nukewa lal Tokosra David.\n32Jonathan, tamulel lun papa tumal Tokosra David, el sie mwet yohk etu la ac pah in sang kas in kasru. El, ac Jehiel wen natul Hachmoni, pa luti wen natul tokosra.\n33Ahithophel el mwet pwapa lal tokosra, ac Hushai mwet Arch el kawuk se lal tokosra, ac el mwet pwapa se pac lal.\n34Tukun Ahithophel el misa, na Abiathar ac Jehoiada wen natul Benaiah eltal aolulla in mwet pwapa fulat lun tokosra. Joab pa captain lun un mwet mweun lun tokosra.\n< Sie Chronicle 26\nSie Chronicle 28 >


Test nuh ke COVID-19 | Testing (Kosraean) | Multnomah County\nTest nuh ke COVID-19\nE fwal kom in wi eis test se inge fin oasr symptoms ke COVID-19 yurum, kuh, kom fin tuhkuh fototoyang nuh sin mwet ma oasr ke COVID-19. Kalmen tuhkuh fototoyang (close contact) pa kom fin fototoyang liki fit 6 nuh sin sie mwet ma oasr ke COVID-19 ac loes liki minit 15, kom finne orekmakin mask kuh tiac.\nKom fin eis test uh ke sripen kom som fototoyang nuh sin sie mwet suc oasr ke COVID-19, e wo kom in sano tukun len 4 fah kom som testlac. Sahp test lom uh e tiac orekma fin kom sa na teslac. Tuhsruhktuh, ke kom sano in sun len 4 ingen, kom srackpacna enenuh in muhtana lohm sum an ac sifacna srikomlac liki mwet saye.\nKom kuh in som testlac yurun doctor kuh clinic lom an. Fin wacngin doctor lom kom kuh pac in som wi testlac ke oacna sie acn ma ahkfahsre test inge (community testing site).\nKais kuhtuh acn ma ahkfahsrye test inge\nOasr pac test ma kom e tiac enenuh in moli. Test inge oasr, tuhsruhktuh, kom enenuh in orek appointment nuh kac, ac enenuh in oasr symptoms ke COVID-19 yurum, kuh kom fin etuh lac kom som fototoyang nuh sin sie mwet suc oasr ke COVID-19.\nPahngon 503-988-8939 in oraclah appointment lom, kuh in eis pac kuhtuh me ahkkahlemye inge. E oasr mwet in leng suc ac kuh in kahsre kom.\nAcn in test, immigration status ac public charge\nKom tiac enenuh kom in sie mwet mas ke Multnomah County fah kom kuh in eis test uh\nKom tiacna enenuh in oasr health insurance lom\nKom ku in eis kasru ke health care finne fukah immigration status lom an\nKut ac tiac share information lom an nuh sin kutena mwet ke law enforcement kuh mwet ke immigration office.\nOasr akwuck (policy) ma oreklac in karihngihn tuh Immigration ac Custom Enforcement in tiac oraclah kuhtena arrest ke acn (facilities) na kewa ma ekihn hospital, doctors office, health clinics ac acn in emergency kuh urgent care.\nKom fin eis kasruh lom nuh ke COVID-19, kuht e tiac orekmakin in sang lain kom ke pacl ma kom suk in oraclah permanent residency lom in muhtana fin acn United States. Rid ih in etuh pac ke ma inge ke Public Charge.\nOHSU Testing Sites\nPahngon 833-647-8222 kuh kom som nuh ke OHSU’s website kom in kuh in etuh ke kais sie acn in test inge a kuhtuhpac mwe ahkkalemye sahye.\nTuhkuhn kom testlac\nKom Fin testlac tuh positive\nStep 1: Muhtana lohm sum an ac srikomlac liki mwet saye suc tiac wi kom muhta. Fin symptoms ke mas se inge oasr yurum, pacl na ma kom ac kuh in tuhkuh fototo nu yurun mwet saye uh pa:\nFin wacngihn fever yurum lusen ao 24 ke kom tiacna orekmakihn kuhtena ono nuh kac.\nSymptoms kom puhla yurum an wolac kuh wacngin lac\nLen 10 tukun kom muhtacwack pulakihn symptoms inge\nFin wacngihn symptoms yurum, kom kuh in tuhkuh fototo nuh yurun mwet uh, tuhsruhk:\nLen 10 tukun kom eis test lom an, kom pass, ac wacngihn symptoms yurum.\nMwet suc ma wi kom muhta, enenuh pac in sifacna karihngin tu elos in tiac pac fototo nuh sin mwet sayen lohm suwos an ne ke na sun len 14. Fin oasr kisen siyuck, kom kuh pac in pahngon doctor lom an.\nStep 2: Ahkkahlemye nuh sin mwet kom fototo nuh yuruh an lah kom test tuh positive. “Mwet ma kom fototo nuh yuhruh an” pa, mwet suc kom tuhkuh fototo nuh yuruh loes liki minit 15, finne kom mask kuh tiac. Ahkkahlemye pac nu selos lah elos ac enenuh pac in som testlac, ac elos ac enenuh pac in tiac forfor ke lusen len 14 pac, finne wacngin symptoms yohrohlos.\nFin oasr symptoms yurum: pahngonack mwet suc kom fototo nu yuhruh an ac ahkkahlemye ma inge – mwet suc kom tuhkuh fototo nuh yuhruh len 2 met liki symptoms muhtacwack in kalem yurum.\nFin wacngin symptoms yurum: pahngonack mwet suc kom fototo nu yuhruh an ac ahkkahlemye ma inge – mwet suc kom tuhkuh fototo nu yuhruh len 2 ma met liki kom eis test nu ke COVID-19 test.\nStep 3: Eis kahsruh nuh ke enenuh lom an. Pahngon 2-1-1 kom fin enenuh kahsruh ke pacl kom oasr ke quarantine. Kuh in kahsreyuck kom ke kais kuhtuh ma kom ac enenuh (mwe mongo, kahsruh ke financial support, rent, ac kuhtuh pac ma sahye)\nMwet orekma ke public health e pahngon kom. Elos ac ku pac in kahsre kom pahngonack pac mwet ma kom wi muhta kuh mwet kom wi orekma. Nunak munas eis pahng lalos uh. Elos ac tiac share kuhtena information ke im nuh sin immigration kuh office luhn karihngin yacn masap.\nKom fin test nuh ke COVID-19 tuh negative\nKalmen quarantine pa kom in sifacna srikomlac liki mwet saye ma tiacna wi kom muhta. Ohiyacn quarantine se inge ahkfasryeyuck ke len 14. Kom fin tuh tuhkuh fototoyang nuh sin sie met suc oasr ke COVID 19, kom ac enenuh kom in oruh ohiyacn quarantine se inge in kuh in kasruh pac in tiac frahsrelihk mas se inge nu sin mwet saye.\nOasr pac sie ohiyacn quarantine suc sahflah na ke len 10. Kain in quarantine se inge ma nuh sin mwet ma wacngin symptoms kalem selos ac elos tiacna wi mwet puhs muta kuh orekma. Tuhsruhktuh, kom fin muhta yurin mwet suc ma fihsracsr in weack mas kom ac enenuh kom in quarantine len 14. Pahngon doctor lom an fin kom muhtacweack in puhla symptoms inge yurum.\nOrekmakihn mask, karihngihn in oasr lusen fit 6 inmahsrlom ac mwet sahye, ac oul poum ke pacl na kewa. Oruh ma inge in karihngihn kom ac sucu lom an in tiac weack mas.\nMa se ma ac mwo in karingin oiyac se inge pa in ollac poum ke sop ac kof ma kakak ke lusen second longoul (20).


Luo Chronicle 33 - BIBLE MUTAL\nLuo Chronicle 33\n1Manasseh el yac singoul luo ke el tokosrala lun Judah, ac el leum in Jerusalem ke yac lumngaul limekosr.\n2Manasseh el oru ma koluk lain LEUM GOD, in oana ouiya fohkfok lun mutanfahl su LEUM GOD El luselosla liki facl sac ke pacl mwet lal ah akola in utyak nu we.\n3El sifilpa musaela acn in alu lun mwet pegan ma Hezekiah, papa tumal, el tuh kunausla. Ac el musaela loang in alu nu sel Baal, ac orala ma sruloala ke god mutan Asherah, ac el alu nu ke itu uh.\n4El musaela loang lun mwet pegan in Tempul, acn se na ma LEUM GOD El fahk mu mwet uh in alu nu sel we nwe tok.\n5Ke nien tukeni luo inkul lun Tempul, el musaela loang in alu nu ke itu uh.\n6El kisakunla wen natul in mwe kisa firir ke Infahlfal Hinnom. Oayapa el sramsram nu sin ngun fohkfok ac orek mwenmen in kiapu mwet. El som nu yurin mwet inutnut, mwet susfa, ac mwet sramsram nu sin mwet misa. El oru ma koluk na yohk lain LEUM GOD, ac akkasrkusrakyal.\n7El likiya sie ma sruloala in Tempul, acn se ma LEUM GOD El tuh fahk kac nu sel David ac nu sel Solomon wen natul, mu, “In acn se inge Jerusalem, ac in Tempul se inge, pa acn se ma nga sulela inmasrlon acn nukewa lun sruf singoul luo in Israel, tuh in pa acn se mwet uh in alu nu sik we.\n8Ac mwet Israel fin akos ma nukewa nga sapkin nu selos, ac karinganang Ma Sap nukewa su Moses, mwet kulansap luk, el sang nu selos, na nga ac fah tia lela in lisyukla elos liki facl se su nga sang nu sin papa matu tumalos.”\n9Manasseh el kolla mwet Judah in oru ma koluk yohk liki ma koluk lun mutunfacl saya ma LEUM GOD El tuh lusla liki acn ma mwet lal elos fahsryak nu we.\n10LEUM GOD El sensenkakunul Manasseh ac mwet lal, a elos tia lungse lohng.\n11Ouinge LEUM GOD El lela mwet kol fulat lun mwet mweun lun Assyria in utyak ac mweuni acn Judah. Elos sruokilya Manasseh, sang ka uh srumasrla manol ac kaprilya ac usalla nu Babylon.\n12Keok lulap lal akpusiselyal, ac el forla nu sin LEUM GOD lal, ac kwafe tuh Elan kasrel.\n13Ac God El insese nu ke mwe siyuk lal, ac lela tuh elan folokla nu Jerusalem ac sifilpa leumi mwet uh. Ma inge akkalemye nu sel Manasseh lah LEUM GOD El God.\n14Tukun ma inge Manasseh el sifilpa laesla fulatan pot se lik ma oan kutulap in Siti sel David, mutawauk ke sie acn ke infahlfal se apkuran nu ke Unon in Kof Gihon, ac fahla nu epang nu ke Mutunpot Ik, ke ipin acn se ke siti uh ma pangpang Ophel. In kais sie siti in acn Judah ma oasr pot ku we, el supwala un mwet mweun in muta we wi captain lalos.\n15El srakla god lun mutunfacl saya liki Tempul, ac ma sruloala se ma el tuh filiya we, oayapa loang lun mwet pegan ma oan ke inging soko Tempul ah oan we, ac in kutu pacna acn saya in acn Jerusalem. El usla ma inge nukewa nu likin siti uh, ac sisla we.\n16El oayapa akwoyela loang se ma mwet uh alu nu sin LEUM GOD we, ac el kisakin mwe kisa in akinsewowo ac mwe kisa in sang kulo fac. El sapkin nu sin mwet Judah nukewa in alu nu sin LEUM GOD lun Israel.\n17Mwet uh finne orek kisa in kutu pac acn in alu saya, tuh kisa lalos uh ma na nu sin LEUM GOD mukena.\n18Ma nukewa saya ma Manasseh el oru, wi pac pre lal nu sin LEUM GOD ac kas lun mwet palu su kaskas nu sel Inen LEUM GOD lun Israel, ma inge nukewa simla in Sramsram Matu Ke Tokosra Lun Israel.\n19Pre lun tokosra, ac top lun LEUM GOD nu sel, ac srumunyen ma koluk el orala meet liki el auliyak — aok, orekma koluk lal, ac acn in alu lun mwet pegan su el musaela, ac ma sruloala in luman god mutan Asherah ma el orala, ac ma sruloala saya ma el alu nu kac — simla nufon ke Sramsram Matu Lun Mwet Palu.\n20Manasseh el misa ac pukpuki ke lohm sin tokosra, ac Amon wen natul, el aolul in tokosra.\n21Amon el yac longoul luo ke el tokosrala lun Judah, ac el leum in Jerusalem ke yac luo.\n22El oru ma koluk lain LEUM GOD, oana Manasseh, papa tumal ah oru, ac el alu pac nu ke ma sruloala ma papa tumal el tuh alu nu kac.\n23Tusruktu el tia oana papa tumal ah, mweyen el tiana akpusiselyal ac forla nu sin LEUM GOD, ac ma koluk lal uh yohk liki na papa tumal ah.\n24Mwet pwapa lal Amon elos orek pwapa koluk lainul, ac unilya in lohm sin tokosra.\n25Ac mwet Judah elos uniya mwet ma tuh unilya Amon, ac srakulak Josiah, wen natul, in tokosra.\n< Luo Chronicle 32\nLuo Chronicle 34 >


Sie Samuel 9 - BIBLE MUTAL\nSie Samuel 9\n1Oasr sie mwet pwengpeng ac kasrup in sruf lal Benjamin. Inel pa Kish. El wen natul Abiel, su ma natul Zeror, ke sou lal Becorath in sou lal Aphiah.\n2Oasr wen se natul pangpang Saul. El mukul fusr na wo finsroa se. Wangin sie sin mwet Israel oasku oana el, ac el fulat liki mwet nukewa finpisalyak.\n3Kutu donkey natul Kish uh kaingla, na Kish el fahk nu sel Saul, “Eis sie sin mwet kulansap in wi kom, ac komtal som suk donkey tuhlac inge.”\n4Eltal fahsr sasla infulan eol Ephraim nu in acn Shalishah, tuh eltal tiana konauk. Na eltal fahsr sasla pac in acn Shaalim, tuh donkey uh wangin pac we. Na eltal fahsr sasla pac in acn Benjamin, tuh eltal tia pacna konauk.\n5Ke eltal tuku nu in acn Zuph, Saul el fahk nu sin mwet kulansap lal, “Tari kut folokla, mweyen ke kut pahtlac, papa el ku na in tila nunku ke donkey uh, a el mutawauk in fosrnga kacsr.”\n6Na mwet kulansap sac fahk, “Kolyawin. Oasr mwet na mutal se in siti se inge. Mwet uh arulana sunakunul mweyen ma nukewa el fahk uh pwayena. Wona kut in som nu yorol. Sahp el ac ku in fahkma nu sesr acn donkey uh muta we.”\n7Ac Saul el fahk, “Kut ac fin som nu yorol, mea kut ac sang nu sel? Wangin mwe mongo lula in pak lasr uh. Ya oasr pac ma kut ku in sang nu sel?”\n8Na mwet kulansap sac fahk nu sel, “Oasr ipin silver se yuruk. Nga ac sang nu sin mwet mutal sac, na el ac fahkak nu sesr lah donkey uh oasr ya.”\n9(In pacl meet ah in Israel, fin oasr mwet lungse siyuk kutena ma sin God, el ac fahk ouinge, “Fahsru, kut som nu yurin sie mwet liyaten,” mweyen elos pangon mwet palu “mwet liyaten.”)\n10Saul el fahk nu sin mwet kulansap sac, “Wona, kut som.” Na eltal fahsr nu ke siti se yen mwet mutal sac muta we.\n11Ke eltal ututyak ke inkanek nu in siti uh, eltal sun kutu mutan fusr su tuku liki siti sac in ut kof. Na eltal siyuk sin mutan inge, “Ya mwet liyaten sac oasr ingan?”\n12Ac mutan inge topuk, “Aok, el oasr we. El a meet an ingan. Sulaklak, el tufahna sun acn inge misenge, mweyen mwet uh ac orek kisa ke loang se fineol uh.\n13Pacl se na komtal utyak nu in siti uh komtal fah liyal meet liki el utyak nu yen fulat in mongo we. Tuh mwet solsol nu ke mongo se inge fah tia mongo nwe ke na el akinsewowoye mwe kisa uh. Sulaklak utyak komtal in tuh sonol.”\n14Na Saul ac mwet kulansap sac utyak nu in siti uh. Ke eltal utyak nu we eltal liyal Samuel, el fahsru suwosma nu yoroltal ke el fahsr nu ke nien alu uh.\n15In len meet ah, LEUM GOD El tuh fahk nu sel Samuel,\n16“Ke aur se inge lutu, nga ac fah supwaot sie mukul su ma in sruf lal Benjamin. Kom fah mosrwella tuh elan mwet kol lun mwet Israel, mwet luk, ac el ac fah molelosla liki inpoun mwet Philistia. Tuh nga liye keok lun mwet luk, ac nga lohng pusren pang lalos nu sik.”\n17Ke Samuel el liyalak Saul, LEUM GOD El fahk, “Pa inge mwet se nga fahk nu sum ah. El pa ac kol mwet luk.”\n18Na Saul el kalukyang nu yorol Samuel sisken mutunpot ah, ac fahk nu sel, “Fahkma nu sik lah mwet liyaten sac muta oya?”\n19Ac Samuel el topuk, “Nga pa mwet liyaten sac. Fahsr meet likiyu nu ke nien alu uh. Komtal kewa ac fah wiyu mongo misenge. Lututang nga fah fahkak ma nukewa ma komtal siyuk an, tufah komtal som inkanek lomtal an.\n20A funu nu ke donkey nutumtal ma tuhlac len tolu somla, nimet komtal nunku kac, tuh koneyukyak tari. Tusruktu, acnu su mwet se mwet Israel elos soano ac kena liye uh? Kom pa mwet sac! Kom, ac sou lun papa tomom an.”\n21Ac Saul el fahk, “Nga ma in sruf lal Benjamin, sruf se srik emeet in Israel, ac sou luk uh pa pilasr emeet in sruf se inge. Efu kom ku kaskas ouinge nu sik?”\n22Na Samuel el pwanulak Saul ac mwet kulansap se lal nu in sie fukil lulap, ac sang eltal in muta ke mutun tepu uh yurin mwet suliyukme, su akuran mwet tolngoul.\n23Samuel el fahk nu sin mwet orek mongo uh, “Use ipin ikwa se ma nga tuh sot nu sum ac fahk mu kom in srela ah.”\n24Na mwet orek mongo sac srakma ip se yu emeet ke nia, ac filiya ye mutal Saul. Ac Samuel el fahk, “Liye, ip se inge touyak tuh in ma nom. Mongo. Nga tuh srukak kom in tuh mongo ke pacl se inge wi mwet ma nga suli inge.” Ac Saul el welul Samuel mongo in len sac.\n25Ke elos tufoki liki nien alu ah nu in siti sac, elos akoela nien motul lal Saul fin mangon lohm se,\n26ac Saul el motulla we. Toang ke lututang, Samuel el pangnol Saul fin mangon lohm uh ac fahk, “Tukakek, tuh nga nga in supwekomla inkanek lom.” Saul el tukakek, ac welul Samuel illa nu inkanek uh.\n27Ke eltal fahsr nwe sun sisken siti uh, Samuel el fahk nu sel Saul, “Sap mwet kulansap lom elan fahsr nu meet ac soanekut.” Na mwet kulansap sac fahla, ac Samuel el fahk nu sel Saul, “Tui inse inge ke kitin pacl, nga in fahk nu sum ma God El fahk nu sik.”\n< Sie Samuel 8\nSie Samuel 10 >


Ezekiel 36 - BIBLE MUTAL\n1Na LEUM GOD El fahk, “Kom, mwet sukawil moul la, kaskas nu sin eol lun Israel ac fahk elos in porongo kas su nga,\n2LEUM GOD Fulatlana, ac fahk nu selos: Mwet lokoalok lun Israel elos israsrinkusrai ac fahk, “Fineol fulat ma oan oemeet me, inge ma lac lasr!’\n3“Fahkak kas in palu ac akkalemye ma nga, LEUM GOD Fulatlana, ac fahk inge. Ke mutunfacl ma atulani nu sum elos mweuni kom ac sruokya fineol lun Israel, mwet nukewa arulana isrun kom.\n4Inge porongo ma nga, LEUM GOD Fulatlana, ac fahk nu suwos fineol ac inging uh, infacl srisrik ac infahlfal uh, acn su oan in musalla la ac siti ma wanginla mwet we, su pisreyukla ma we ac aksruksrukiyuk sin mutunfacl nukewa ma raunikowosla.\n5“Nga, LEUM GOD Fulatlana, fahk ma inge in fol lun kasrkusrak luk lain mutunfacl su apunla acn uh — aok lain facl Edom yokna. Elos tuh israsrinkusra ac filangkin ke elos eisla facl sik ac sruokya acn in tohf kosro we tuh in ma lalos.\n6“Ke ma inge, kom in fahk kas in palu inge nu sin Israel. Fahkang nu sin eol, inging, infacl, ac infahlfal uh kas ma nga, LEUM GOD Fulatlana, ac fahk ke kasrkusrak ac lemta luk, ke sripen lumah ma facl saya uh oru in akmwekinyalos ac aklusrongtenyalos.\n7Nga, LEUM GOD Fulatlana, wulela ku mu mutunfacl nukewa ma raunelosla inge ac fah arulana akpusiselyeyuk.\n8Na sak nukewa fineol in acn Israel ac fah ungungi ke sra ac isus fahko nu suwos mwet Israel, su mwet luk. Ac tia paht, kowos ac sifil foloko nu in acn suwos uh.\n9Nga ac fah wi kowos, ac oru tuh acn in ima lowos in sifil kihlingyukyak in fisrasr, ac sacn sunowos fah sifilpa yoki fac.\n10Nga fah akpusye mwet in facl sum. Kowos ac fah sifilpa muta in siti, ac musaeak ma nukewa ma tuh musalla we.\n11Nga fah akpusye mwet ac cow nutuwos uh. Kowos ac fah arulana puseni liki meet, oayapa tulik nutuwos ac fah arulana puseni. Nga ac fah oru kowos in sifilpa muta we oana meet ah, ac oru tuh kowos in kapkapak yohk liki na meet ah. Na kowos fah etu lah nga pa LEUM GOD.\n12Kowos mwet Israel, mwet luk, nga ac fah folokinkowosme in sifilpa muta fin acn suwos inge. Ac fah ma suwos sifacna, ac tulik nutuwos ac fah tia sifil misa ke masrinsral.\n13“Nga, LEUM GOD Fulatlana, fahk: Pwaye lah mwet uh pangon facl suwos facl in mongo mwet, ac elos fahk pac mu facl se inge pisrala tulik nutin mutunfacl suwos.\n14Tusruktu, ingela facl se inge ac fah tia sifil mongo mwet, ku pisre tulik nutuwos. Nga, LEUM GOD Fulatlana, pa fahk ma inge.\n15Nga fah tia sifil lela kowos in lohng ke mutunfacl saya uh ac aksruksrukye kowos, ku liye ke mwet uh isrun kowos. Acn uh ac tia sifil pisre tulik natul uh. Nga, LEUM GOD Fulatlana, pa fahk ma inge.”\n16LEUM GOD El kaskas nu sik ac fahk,\n17“Mwet sukawil, ke mwet Israel tuh muta in facl selos, elos tuh akfohkfokyelana acn uh ke ouiyen moul lalos ac orekma lalos. Nga liye tuh ouiyen moul lalos inge akfohkfokyalos oana sie mutan el fohkfokla ke musen malem lal.\n18Nga tuh sang elos in pula upaiyen kasrkusrak luk ke sripen akmas elos oru fin facl sac, oayapa ke sripen ma sruloala ma elos akfohkfokyela acn uh kac.\n19Nga tuh kaskas lainulos ke sripen ouiyen moul ac orekma lalos, ac nga akfahsryeloselik inmasrlon mutunfacl puspis.\n20Yen nukewa elos som nu we, elos aklusrongtenye Ine mutal luk, mweyen mwet uh fahk mu, ‘Mwet inge mwet lun LEUM GOD, tusruktu elos lisyukla liki facl sel.’\n21Ma inge tuh oru nga nunku na yohk ke Ine mutal luk, mweyen mwet Israel uh akpusiselye Inek yen nukewa elos som nu we.\n22“Ke ma inge, fahkang nu sin mwet Israel kas su nga, LEUM GOD Fulatlana, fahk nu selos uh: Ma nga akola in oru inge tia ma ke sripowos mwet Israel, a nga ac oru ke sripen Ine mutal luk, su kowos aklusrongtenye in acn nukewa ma kowos som nu we uh.\n23Ke nga ac fahkak nu sin mutunfacl uh lupan mutal lun Ine fulatlana luk — Ine se su kowos aklusrongtenye inmasrlolos uh — na elos ac fah etu lah nga pa LEUM GOD. Nga, LEUM GOD Fulatlana, pa fahk ma inge. Nga ac fah orekmakin kowos in akkalemye nu sin mutunfacl uh lah nga mutal.\n24Nga ac fah uskowosme liki facl nukewa ma kowos muta we, ac folokinkowosla nu in facl suwos sifacna.\n25Nga ac fah usrukya kof nasnas nu fowos, ac aknasnasyekowosla liki ma sruloala ac ma nukewa ma akfohkfokyekowosla uh.\n26Nga ac fah sot nu suwos inse sasu ac nunak sasu. Nga ac fah eisla liki kowos inse likkeke su oana eot, ac asot nu suwos inse akosten.\n27Nga ac fah filiya ngunik in kowos, ac oru tuh kowos in fahsr tukun ma sap luk, ac liyaung ma nukewa nga sapkin nu suwos.\n28Na kowos fah muta in facl se su nga tuh sang nu sin mwet matu lowos meet ah. Kowos ac fah mwet luk, ac nga fah God lowos.\n29Nga ac fah molikowosla liki ma nukewa ma akfohkfokyekowosla. Nga ac fah sapkin tuh fokin ima lowos in arulana puseni, in tia sifil oasr pacl in sracl.\n30Nga ac fah akpusye fokinsak ac fokin ima lowos, tuh in tia sifil oasr pacl in sracl in akmwekinye kowos inmasrlon mutunfacl saya uh.\n31Na kowos ac fah esamak orekma koluk ac sesuwos lowos meet ah, ac kowos ac fah sifacna mwekyekin kowos ke sripen orekma koluk ac sufal lowos.\n32Mwet Israel, nga ke kowos in etu lah nga tia oru ma inge ke sripowos. Nga kena kowos in arulana mwekin ac oakasla ke orekma koluk lowos. Nga, LEUM GOD Fulatlana, pa fahk ma inge.”\n33Na LEUM GOD Fulatlana El fahk, “Ke nga ac aknasnasyekowosla liki ma koluk lowos, nga fah lela tuh kowos in sifil muta in siti suwos, ac musaela ma nukewa ma musalla we.\n34Mwet nukewa ma tuh fahsr in ima lowos elos tuh liye lah acn uh turangangla, tusruktu nga ac oru kowos in sifilpa yokwala.\n35Mwet nukewa ac fah sramsramkin facl se inge, su tuh oana sie acn mwesis ac inge ekla oana Ima Eden, ac siti su tuh arulana musalla ac pisreyukla ma nukewa we, inge sifil potiyukyak ac mwet uh muta we.\n36Na mutunfacl atulani lowos su painmoulla uh, fah etu lah nga, LEUM GOD, sifil musaeak siti musalla ac sifil yukwiya ima mwelalla uh. Nga, LEUM GOD, wulela mu nga ac oru ma inge, ac nga fah oru.”\n37LEUM GOD Fulatlana El fahk, “Nga ac sifilpa lela mwet Israel in siyuk kasru sik, ac nga ac fah oru elos in arulana puseni, oana un sheep uh.\n38Siti su oan musalla inge ac fah tingtingi ke mwet oana ke acn Jerusalem tuh tingtingi ke sheep in kisa ke pacl in kufwa. Na elos fah etu lah nga pa LEUM GOD.”


BIBLE MUTAL ROME 11\n☰ ROME 11 ◀ ▶\nPakoten Lun God Nu Sin Mwet Israel\n1 Na nga siyuk: Ya God El sisla mwet lal sifacna? Mo, tia ku in ouingan! Nga sifacna nga sie mwet Israel, sie mwet in fwilin tulik natul Abraham, ac sie sin mwet in sruf lal Benjamin. 2 God El tiana sisla mwet lal, su El nuna sulela ke mutawauk ah me. Kowos etu kas in Ma Simusla ma fahk ke Elijah el kwafe sin God lain mwet Israel. 3 El fahk, “Leum, elos onela mwet palu lom nukewa ac kunausla loang lom; nga mukena pa lula sin mwet palu uh, ac elos suk pac in uniyuwi.” 4 Na mea top lun God nu sel? God El fahk, “Nga filiya nu sik sifacna mwet itkosr tausin su tia alu nu sin Baal, sie god sutuu.” 5 Nuna lumah sacna nwe inge: oasr pisa na pu se lula selos su God El sulela ke sripen lungkulang lal. 6 Sulela lal uh ma na ke kulang lal, ac tia ke ma elos orala. Tuh sulela lun God fin ma ke sripen ma mwet uh oru, na wangin kalmen kulang lal.\n7 Na mea? Mwet Israel tia konauk ma elos suk. A mwet na pu selos su God El sulela pa konauk; mwet saya ah tia lungse lohng pang lun God. 8 Oana ke Ma Simusla uh fahk, “God El oru elos in folosuwosla — elos nikanulosla ac wangin ma elos pula; nwe misenge elos tia ku in liye ku lohng.” 9 Ac David el fahk,\n“Finsrak in sruoh elos, ku srifusryuki elos ke kufwa lalos;\nFinsrak elos in ikori; lela elos in akkeokyeyuk!\n10 Lela mutalos in lohsrla tuh elos in koflana liye,\nAc fintokolos in foingyak pacl nukewa.”\n11 Na nga siyuk: Ke mwet Jew elos tukulkul, ya elos ikori ac koflana sifil tuyak? Mo! Ke sripen elos oru ma koluk, pwanang molela tuku nu sin mwet sayen mwet Jew, tuh in oru mwet Jew in sok selos. 12 Ma koluk lun mwet Jew uh pwanang insewowo lulap nu sin faclu, ac sukasrup in ngun lalos use insewowo lulap nu sin mwet sayen mwet Jew. Na ac lupa kac insewowo ac fah tuku ke pacl se mwet Jew nukewa weang!\nMolela Nu Sin Mwet Sayen Mwet Jew\n13 Inge nga kaskas nu suwos, mwet sayen mwet Jew: Ke lusen pacl nga sie mwet sap nu sin mwet sayen mwet Jew, nga kulo nu sin God ke orekma se inge su El kuneyuwi nu kac. 14 Sahp nga ac ku in oru mwet srahk sifacna in sok, na ke sripuk God El ac molelosla. 15 Tuh ke pacl God El ngetla liki mwet Jew, mutanfahl saya uh elos iweyukla nu sin God. Na ac fuka, ke pacl se mwet Jew elos ac sifil folokinyukme uh? Ac fah oana sie mwet misa su sifil moulyak!\n16 Ipin bread se oemeet uh fin itukyang nu sin God, na lof nufon soko ac ma pac lal; ac okan sak soko fin itukyang nu sin God, lesak kac uh ac ma pac lal. 17 Kipatla kutu lesak ke soko sak olive, na lesak se ke sak olive wet soko kupasryang in aolla. Kowos oana lesak ke sak olive wet uh; ac inge kowos ipeis ke moul lun sak olive sacnsan soko ah. 18 Ke ma inge, kowos tia enenu in kwase mwet su oana lesak uh kipatla. Efu ku kowos in konkin, ke lesak se na pa kowos. Kowos tia akkeye oka uh, a oka uh akkeye kowos.\n19 Na sahp sie suwos ac fahk, “Aok, lesak uh kipatla in sakunla acn sik.” 20 Pwaye. Lesak uh kipatla ke sripen elos tiana lulalfongi, ac kowos kupasryang ke sripen kowos lulalfongi. Tusruktu nik kowos fulatak insiowos kac; a kowos in sensen. 21 God El fin tia molela mwet Jew, su oana lesak na pwaye ke sak soko ah; ya kowos nunku mu El ac molikowosla? 22 Inge kut ku in liye luman kulang ac luman upa lun God. El upa nu selos su oru ma koluk, tusruktu El kulang nu suwos — kowos fin mutana ye kulang lal. A kowos fin tia, kowos ac fah kipatla pac. 23 Ac mwet Jew fin sisla selulalfongi lalos, elos ac fah folokinyukyang nu yen elos muta we meet; mweyen God El ku in oru ouinge. 24 Kowos mwet sayen mwet Jew, kowos oana luman sie lesak ke sak olive wet ma kipatla, na itukyang kowos nu ke soko sak olive sacnsan. Mwet Jew uh elos oana sak sacnsan soko ah, na kalem lah ac arulana fisrasr God Elan kapsreni lesak kipatla inge nu ke sropo lalos sifacna.\nPakoten Lun God Nu Sin Mwet Nukewa\n25 Mwet lulalfongi wiuk, oasr sie ma pwaye su tia eteyuk kac meet, ac inge nga lungse kowos in etu kac, tuh ac fah karingin kowos liki nunak in nunku mu kowos lalmwetmet. Ma se inge pa: inse upa lun kutu sin mwet Israel ac tia ma nwe tok, a ac fah oanna nwe ke pacl se mwet sayen mwet Jew nukewa tuku nu yurin God, fal nu ke pisa se El nuna pakiya. 26 Na pa inge luman inkanek in molela nu sin mwet Israel nukewa. Oana Ma Simusla uh fahk,\n“Mwet Lango ac fah tuku Zion me\nAc eela ma koluk nukewa liki fwilin tulik natul Jacob.\n27 Nga fah oru wuleang ku se inge yorolos\nKe pacl se nga eisla ma koluk lalos.”\n28 Ke sripen mwet Jew elos pilesru Pweng Wo, elos mwet lokoalok lun God, ac ma inge tuh wo nu suwos, mwet sayen mwet Jew. Tusruktu ke sulela lun God, elos mwet kawuk lal ke sripen wuleang lal yurin papa matu tumalos. 29 Tuh God El tia ekulla nunak lal kaclos su El sulela ac su El akinsewowoye. 30 Ac funu kowos, mwet sayen mwet Jew; kowos tuh seakos God in pacl meet ah, a inge kowos eis pakoten sin God ke sripen seakos lun mwet Jew. 31 In ouiya sacna, ke sripen pakoten ma kowos eis, mwet Jew elos seakos God inge, in pwanang elos in mau eis pakoten lun God. 32 Tuh God El oru mwet nukewa in mwet kapir ke sripen seakosten lalos, tuh El fah ku in fahkak pakoten nu selos nukewa.\n33 Fuka lupan kasrpen lungkulang lun God! Fuka loaliyen lalmwetmet ac etauk lal! Su ku in aketeya oakwuk lal? Su ku in kalem ke inkanek lal? 34 Oana Ma Simusla uh fahk,\n“Su etu nunak lun Leum God?\nSu ku in sang kas in kasru nu sel?\n35 Su na sang kutena ma nu sin God\nTuh Elan sifil akfalye?”\n36 Tuh El pa orala ma nukewa, ac El pa karingin ma nukewa, ac El orekmakin ma nukewa nu ke sripa lal. Fal in kaksakinyuk El ma pahtpat! Amen.


Mwet Nununku 13 - BIBLE MUTAL\nMwet Nununku 13\n1Mwet Israel elos sifilpa oru ma koluk ye mutun LEUM GOD, ke ma inge LEUM GOD El lela tuh mwet Philistia in leum faclos yac angngaul.\n2In pacl sac oasr sie mwet in siti Zorah su pangpang Manoah, sin sruf lal Dan, ac mutan kial ah el sie mutan talap.\n3Na lipufan lun LEUM GOD sikyang nu sin mutan sac ac fahk, “Soenna oasr tulik nutum mweyen kom talap, tusruktu ac tia paht kom ac pitutu, ac oswela sie wen.\n4Karinganang tuh kom in tia nim wain ku kutena mwe nim ku, ac nik kom kang kutena mongo ma oal.\n5Na tukun wen se nutum an el isusla, kom in tia kal aunsifal, mweyen len se na ma el isusla ah fahla el fah sriyukla nu sin God oana sie mwet Nazirite. El pa ac molela mwet Israel liki inpoun mwet Philistia.”\n6Na mutan sac som ac fahk nu sin mukul tumal, “Sie mwet lun God tuku nu yuruk. Arulana aksangeng lumahl, oana elan sie lipufan lun God. Nga tiana siyuk lah el tuku ya me, ac el tia pacna fahk inel nu sik.\n7Tusruktu el fahk nu sik lah nga ac fah pitutu ac oswela sie wen. Ac el fahk pac mu nga in tiana nim wain ku kutena mwe nim ku, ku kang kutena mongo oal, mweyen tulik sac ac fah sie mwet Nazirite nu sin God ke lusen moul lal nufon.”\n8Na Manoah el pre nu sin LEUM GOD ac fahk, “O LEUM GOD, nunak munas, lela tuh mwet lun God se su kom supwama meet ah in sifil foloko nu yorosr ac fahk nu sesr lah mea kut ac oru nu sin tulik se inge ke el ac isusla uh.”\n9God El oru oana ma Manoah el siyuk ah. Lipufan lun God sifilpa foloko nu yurin mutan sac ke el muta in ima ah, tusruktu mukul tumal el wangin in pacl sac.\n10Na mutan sac sulaklak som ac fahk nu sin mukul tumal, “Liye, mwet se ma tuh tuku nu yuruk ah el sifilpa sikyak nu sik!”\n11Manoah el tuyak ac fahsr tukun mutan kial ah, ac ke el sun mwet sac, el siyuk sel, “Ku kom pa mwet se ma sramsram nu sin mutan kiuk ah?” Na lipufan sac fahk, “Aok.”\n12Na Manoah el fahk, “Na inge, ke pacl se ma kas lom inge akpwayeyeyuk, mea tulik se inge ac oru? Moul fuka el ac moulkin?”\n13Na lipufan lun LEUM GOD el fahk, “Mutan kiom an el enenu in liyaung ma nukewa nga fahk nu sel ah.\n14El tia enenu in kang kutena ma su tuku ke fokin grape, ku nim kutena wain, ku mwe nim ku, ku kang kutena mongo oal. El enenu in oru ma nukewa ma nga sapkin nu sel ah.”\n15Manoah el fahk nu sin lipufan lun LEUM GOD, “Nunak munas, nimet kom sa som. Soano kut in akmolyela soko nani fusr kom in mongo.”\n16Na lipufan lun LEUM GOD el fahk nu sel Manoah, “Kom finne ikolyuwi, nga ac tia kang mongo kom oru an. Tusruktu kom fin lungse oru, kom kisakin nu sin LEUM GOD.”\n17Na Manoah el fahk, “Su inem an, tuh kut fah ku in akfulatye kom ke pacl se kas lom inge ac akpwayeyuk.”\n18Na lipufan sac el siyuk, “Efu ku kom ke etu inek? Inek sie ine lukma.”\n19Na Manoah el eis soko nani fusr ac kutu wheat, ac el kisakin ma inge fin sie eot nu sin LEUM GOD su oru ma usrnguk.\n20Ke pacl se e sac firiryak liki loang sac, na lipufan lun LEUM GOD el weak firir sac nu inkusrao. Ke Manoah ac mutan kial ah ngetang liye ma inge, eltal putati ac faksufi nu infohk uh.\n21Lipufan lun LEUM GOD el tia sifil sikyak nu sel Manoah ac mutan kial ah, na Manoah el tufah akilenak lah lipufan lun LEUM GOD pa mwet sac.\n22Manoah el fahk nu sin mutan kial ah, “Pwayena lah kut ac misa, mweyen kut liyalak God!”\n23Na mutan kial ah topuk ac fahk, “LEUM GOD El funu lungse unikuti, El lukun tia insewowo ke mwe kisa kut orala, ac El lukun tia pac akkalemye ma inge nu sesr, ku fahkak kas ouinge nu sesr ke pacl se inge.”\n24Na mutan sac oswela wen se, ac sang inel Samson. Ac tulik sac el kapak, ac LEUM GOD El akinsewowoyal.\n25Ac ku lun LEUM GOD mutawauk in akkeyal ke el muta ke iwen aktuktuk lun mwet Dan in masrlon acn Zorah ac acn Eshtaol.\n< Mwet Nununku 12\nMwet Nununku 14 >